title: Απόφαση (ΚΕΠΠΑ) 2017/994 του Συμβουλίου, της 12ης Ιουνίου 2017, για την τροποποίηση της απόφασης (ΚΕΠΠΑ) 2016/849 σχετικά με την επιβολή περιοριστικών μέτρων κατά της Λαοκρατικής Δημοκρατίας της Κορέας

text:
               13.6.2017

               EL

               Επίσημη Εφημερίδα της Ευρωπαϊκής Ένωσης

               L 149/75

         ΑΠΌΦΑΣΗ (ΚΕΠΠΑ) 2017/994 ΤΟΥ ΣΥΜΒΟΥΛΊΟΥ
   της 12ης Ιουνίου 2017
   για την τροποποίηση της απόφασης (ΚΕΠΠΑ) 2016/849 σχετικά με την επιβολή περιοριστικών μέτρων κατά της Λαοκρατικής Δημοκρατίας της Κορέας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Έχοντας υπόψη την απόφαση (ΚΕΠΠΑ) 2016/849 του Συμβουλίου, της 27ης Μαΐου 2016, για την επιβολή περιοριστικών μέτρων κατά της Λαοκρατικής Δημοκρατίας της Κορέας και για την κατάργηση της απόφασης 2013/183/ΚΕΠΠΑ (1), και ιδίως το άρθρο 33 παράγραφος 2,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 27 Μαΐου 2016 το Συμβούλιο εξέδωσε την απόφαση (ΚΕΠΠΑ) 2016/849.

               (2)

               Σύμφωνα με το άρθρο 36 παράγραφος 2 της απόφασης (ΚΕΠΠΑ) 2016/849, το Συμβούλιο προέβη σε επανεξέταση του καταλόγου των καταχωρισμένων προσώπων και οντοτήτων που περιέχεται στο παράρτημα ΙΙ της απόφασης (ΚΕΠΠΑ) 2016/849.

               (3)

               Το Συμβούλιο συμπέρανε ότι ένα πρόσωπο και μία οντότητα θα πρέπει να διαγραφούν από τον κατάλογο που παρατίθεται στο παράρτημα II της εν λόγω απόφασης.

               (4)

               Το Συμβούλιο συμπέρανε επίσης ότι θα πρέπει να επικαιροποιηθούν οι καταχωρίσεις που αφορούν ορισμένα πρόσωπα και οντότητες του παραρτήματος II της απόφασης (ΚΕΠΠΑ) 2016/849.

               (5)

               Το παράρτημα ΙΙ της απόφασης (ΚΕΠΠΑ) 2016/849 πρέπει επομένως να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα ΙΙ της απόφασης (ΚΕΠΠΑ) 2016/849 τροποποιείται σύμφωνα με το παράρτημα της παρούσας απόφασης.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Λουξεμβούργο, 12 Ιουνίου 2017.

            Για το Συμβούλιο

            Ο Πρόεδρος

         C. CAMILLERI

      (1)  ΕΕ L 141 της 28.5.2016, σ. 79.

      ΠΑΡΑΡΤΗΜΑ
      Στο παράρτημα ΙΙ της απόφασης (ΚΕΠΠΑ) 2016/849, τα μέρη Ι και ΙΙ αντικαθίστανται ως εξής:

         «Ι.   Πρόσωπα και οντότητες τα οποία είναι υπεύθυνα για τα πυρηνικά προγράμματα, τα προγράμματα βαλλιστικών πυραύλων ή τα προγράμματα άλλων όπλων μαζικής καταστροφής της ΛΔΚ ή πρόσωπα ή οντότητες που ενεργούν εξ ονόματός τους ή υπό την καθοδήγησή τους ή οντότητες υπό την κυριότητα ή τον έλεγχό τους
         Α.   Πρόσωπα

                     Όνομα

                     Άλλως

                     Πληροφορίες ταυτοποίησης

                     Ημερομηνία καταχώρισης

                     Αιτιολογία

                     1.

                     CHON Chi Bu

                     CHON Chi-bu

                     22.12.2009

                     Μέλος του Γενικού Οργανισμού Ατομικής Ενέργειας, πρώην τεχνικός διευθυντής του Yongbyon. Φωτογραφίες τον συνδέουν με πυρηνικό αντιδραστήρα στη Συρία πριν βομβαρδιστεί από το Ισραήλ το 2007.

                     2.

                     CHU Kyu-Chang

                     JU Kyu-Chang· JU Kyu Chang

                     Ημερομηνία γέννησης: 25.11.1928
                     Τόπος γεννήσεως: Επαρχία South Hamgyo'ng, ΛΔΚ

                     22.12.2009

                     Πρώην μέλος της Εθνικής Επιτροπής Άμυνας, η οποία αποτελεί βασικό όργανο για ζητήματα εθνικής άμυνας στη Λαοκρατική Δημοκρατία της Κορέας πριν από την μετατροπή της σε Επιτροπή κρατικών υποθέσεων (SAC). Πρώην διευθυντής του τμήματος πυρομαχικών της Κεντρικής Επιτροπής του Εργατικού Κόμματος της Κορέας. Αναφέρεται η παρουσία του με τον KIM Jong Un σε πολεμικό πλοίο το 2013. Διευθυντής του Machine Building Industry Department του Κόμματος των Εργαζομένων της Κορέας. Εξελέγη αναπληρωματικό μέλος της Κεντρικής επιτροπής τον Μάιο του 2016 κατά το 7ο Συνέδριο του Κόμματος των Εργαζομένων της Κορέας, κατά το οποίο το ΚΕΚ εξέδωσε απόφαση για να συνεχιστεί το πυρηνικό πρόγραμμα της Λαοκρατικής Δημοκρατίας της Κορέας. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ.

                     3.

                     HYON Chol-hae

                     HYON Chol Hae

                     Ημερομηνία γέννησης: 1934
                     Τόπος γεννήσεως: Μαντσουρία, Κίνα.

                     22.12.2009

                     Αρχιστράτηγος του Λαϊκού Στρατού της Κορέας από τον Απρίλιο του 2016. Υποδιευθυντής του τμήματος της γενικής πολιτικής του Λαϊκού Στρατού της Κορέας (στρατιωτικός σύμβουλος του θανόντος Kim Jong-Il). Εξελέγη μέλος της Κεντρικής επιτροπής τον Μάιο του 2016 κατά το 7ο Συνέδριο του Κόμματος των Εργαζομένων της Κορέας, κατά το οποίο το ΚΕΚ εξέδωσε απόφαση για να συνεχιστεί το πυρηνικό πρόγραμμα της Λαοκρατικής Δημοκρατίας της Κορέας.

                     4.

                     KIM Yong-chun

                     Young-chun· KIM Yong Chun

                     Ημερομηνία γέννησης: 4.3.1935
                     Αριθ. διαβατηρίου: 554410660

                     22.12.2009

                     Αρχιστράτηγος του Λαϊκού Στρατού της Κορέας. Πρώην αναπληρωτής πρόεδρος της Επιτροπής Εθνικής Άμυνας, η οποία αποτελεί κεντρικό όργανο για ζητήματα εθνικής άμυνας στη ΛΔΚ προτού μετατραπεί στην Επιτροπή κρατικών υποθέσεων (SAC). Πρώην υπουργός των λαϊκών ένοπλων δυνάμεων, ειδικός σύμβουλος του θανόντος Kim Jong-Il για την πυρηνική στρατηγική. Εξελέγη μέλος της Κεντρικής επιτροπής τον Μάιο του 2016 κατά το 7ο Συνέδριο του Κόμματος των Εργαζομένων της Κορέας, κατά το οποίο το ΚΕΚ εξέδωσε απόφαση για να συνεχιστεί το πυρηνικό πρόγραμμα της Λαοκρατικής Δημοκρατίας της Κορέας.

                     5.

                     O Kuk-Ryol

                     O Kuk Ryol

                     Ημερομηνία γέννησης: 1931
                     Τόπος γεννήσεως: Επαρχία Jilin, Κίνα.

                     22.12.2009

                     Πρώην αναπληρωτής πρόεδρος της Επιτροπής Εθνικής Άμυνας, η οποία αποτελεί κεντρικό όργανο για ζητήματα εθνικής άμυνας στη ΛΔΚ προτού μετατραπεί στην Επιτροπή κρατικών υποθέσεων (SAC). Επόπτευε την πρόσκτηση στο εξωτερικό προηγμένης τεχνολογίας για το πυρηνικό και το βαλλιστικό πρόγραμμα. Εξελέγη μέλος της Κεντρικής επιτροπής τον Μάιο του 2016 κατά το 7ο Συνέδριο του Κόμματος των Εργαζομένων της Κορέας, κατά το οποίο το ΚΕΚ εξέδωσε απόφαση για να συνεχιστεί το πυρηνικό πρόγραμμα της Λαοκρατικής Δημοκρατίας της Κορέας.

                     6.

                     PAEK Se-bong

                     PAEK Se Bong

                     Ημερομηνία γέννησης: 1946

                     22.12.2009

                     Πρώην πρόεδρος της δεύτερης οικονομικής επιτροπής (υπεύθυνος για το βαλλιστικό πρόγραμμα) της Κεντρικής Επιτροπής του Κόμματος των Εργαζομένων της Κορέας. Μέλοςτης Επιτροπής Εθνικής Άμυνας, η οποία αποτελεί κεντρικό όργανο για ζητήματα εθνικής άμυνας στη ΛΔΚ προτού μετατραπεί στην Επιτροπή κρατικών υποθέσεων (SAC). Προήχθη σε Υποστράτηγο.

                     7.

                     PAK Jae-gyong

                     Chae-Kyong· PAK Jae Gyong

                     Ημερομηνία γέννησης: 1933
                     Αριθ. διαβατηρίου: 554410661

                     22.12.2009

                     Υποδιευθυντής του τμήματος γενικής πολιτικής των λαϊκών ενόπλων δυνάμεων και υποδιευθυντής του γραφείου υλικοτεχνικής υποστήριξης των λαϊκών ενόπλων δυνάμεων (στρατιωτικός σύμβουλος του θανόντος Kim Jong-Il). Παρών κατά την επιθεώρηση από τον KIM Jong Un της Διοίκησης της στρατηγικής πυραυλικής δύναμης.

                     8.

                     RYOM Yong

                     22.12.2009

                     Διευθυντής του Γενικής Οργανισμού Ατομικής Ενέργειας (οντότητα που έχει καταχωρισθεί από τα Ηνωμένα Έθνη), επιφορτισμένος με τις διεθνείς σχέσεις.

                     9.

                     SO Sang-kuk

                     SO Sang Kuk

                     Ημερομηνία γέννησης: μεταξύ 1932 και 1938

                     22.12.2009

                     Επικεφαλής του τμήματος πυρηνικής φυσικής, Πανεπιστήμιο Kim Il Sung.

                     10.

                     Αντιστράτηγος KIM Yong Chol

                     KIM Yong-Chol· KIM Young-Chol· KIM Young-Cheol; KIM Young-Chul

                     Ημερομηνία γέννησης: 1946
                     Τόπος γεννήσεως: Pyongan-Pukto, ΛΔΚ

                     19.12.2011

                     Εκλεγμένο μέλος της Κεντρικής Στρατιωτικής Επιτροπής του Κόμματος των Εργαζομένων της Κορέας και της Κεντρικής Επιτροπής του Κόμματος των Εργαζομένων της Κορέας, Αντιπρόεδρος των διακορεατικών σχέσεων. Πρώην διοικητής του Reconnaissance General Bureau (Γενικό γραφείο αναγνώρισης) (RGB). Προήχθη, διευθυντής του Τμήματος του Ενωμένου Μετώπου τον Μάϊο του 2016 στο 7ο Συνέδριο του Κόμματος των Εργαζομένων της Κορέας.

                     11.

                     PAK To-Chun

                     PAK To Chun

                     Ημερομηνία γέννησης: 9.3.1944
                     Τόπος γεννήσεως: Επαρχία Jagang, Rangrim, ΛΔΚ.

                     19.12.2011

                     Μέλος του Εθνικού Συμβουλίου Ασφάλειας. Επιφορτισμένος με τη βιομηχανία όπλων. Αναφέρεται ως ο διοικητής του οργανισμού πυρηνικής ενέργειας. Ο οργανισμός αυτός είναι ιδιαίτερα σημαντικός για το πυρηνικό και πυραυλικό πρόγραμμα της ΛΔΚ. Έχει φωτογραφηθεί με τους συμμετέχοντες στη δοκιμή της βόμβας υδρογόνου και της εκτόξευσης δορυφόρου.

                     12.

                     CHOE Kyong-song

                     CHOE Kyong song

                     20.5.2016

                     Στρατηγός του Λαϊκού Στρατού της Κορέας. Πρώην μέλος της κεντρικής στρατιωτικής επιτροπής του Εργατικού Κόμματος της Κορέας, η οποία αποτελεί κεντρικό όργανο για την εθνική άμυνα. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ.

                     13.

                     CHOE Yong-ho

                     CHOE Yong Ho

                     20. 5.2016

                     Στρατηγός του Λαϊκού Στρατού της Κορέας/Πτέραρχος της Αεροπορίας του Λαϊκού Στρατού της Κορέας. Πρώην μέλος της κεντρικής στρατιωτικής επιτροπής του Εργατικού Κόμματος της Κορέας, η οποία αποτελεί κεντρικό όργανο για την εθνική άμυνα. Διοικητής Αεροπορίας του Λαϊκού Στρατού της Κορέας και της Αντιαεροπορικής άμυνας. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ.

                     14.

                     HONG Sung-Mu

                     HUNG Sun Mu· HONG Sung Mu

                     Ημερομηνία γέννησης: 1.1.1942

                     20.5.2016

                     Υποδιευθυντής του υπουργείου πυρομαχικών (MBID). Αρμόδιος για την ανάπτυξη των προγραμμάτων σχετικά με τα συμβατικά όπλα και πυραύλους, περιλαμβανομένων των βαλλιστικών πυραύλων. Θεωρείται ένας από τους κύριους ιθύνοντες του προγράμματος βιομηχανικής ανάπτυξης για τα πυρηνικά όπλα. Υπεύθυνος για προγράμματα συναφή με τα πυρηνικά όπλα και βαλλιστικούς πυραύλους και άλλα προγράμματα όπλων μαζικής καταστροφής της ΛΔΚ.

                     15.

                     JO Kyongchol

                     JO Kyong Chol

                     20.5.2016

                     Στρατηγός του Λαϊκού Στρατού της Κορέας. Πρώην μέλος της κεντρικής στρατιωτικής επιτροπής του Εργατικού Κόμματος της Κορέας, η οποία αποτελεί κεντρικό όργανο για την εθνική άμυνα. Διευθυντής της Διοίκησης Στρατιωτικής Ασφάλειας. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ. Συνόδευε τον Kim Jong Un στη μεγαλύτερη άσκηση πυροβολικού μεγάλου βεληνεκούς.

                     16.

                     KIM Chun-sam

                     KIM Chun Sam

                     20.5.2016

                     Αντιστράτηγος, πρώην μέλος της κεντρικής στρατιωτικής επιτροπής του Εργατικού Κόμματος της Κορέας, η οποία αποτελεί κεντρικό όργανο για την εθνική άμυνα. Διευθυντής του Επιχειρησιακού Γραφείου του Στρατιωτικού Αρχηγείου του Λαϊκού Στρατού της Κορέας και πρώτος αναπληρωτής επικεφαλής του Στρατιωτικού Αρχηγείου. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ.

                     17.

                     KIM Chun-sop

                     KIM Chun Sop

                     20.5.2016

                     Πρώην μέλος της εθνικής στρατιωτικής επιτροπής η οποία έχει πλέον μετατραπεί στην Επιτροπή κρατικών υποθέσεων (SAC), κεντρικό όργανο του Εργατικού Κόμματος της Κορέας για την εθνική άμυνα. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ. Σε φωτογράφιση για όσους συνέβαλαν στην επιτυχή δοκιμή βολής βαλλιστικού πυραύλου SLBM τον Μάιο του 2015.

                     18.

                     KIM Jong-gak

                     KIM Jong Gak

                     Ημερομηνία γέννησης: 20.7.1941
                     Τόπος γεννήσεως: Pyongyang, ΛΔΚ

                     20.5.2016

                     Αρχιστράτηγος Β του στρατού της ΛΔΚ, πρύτανης του Στρατιωτικού Πανεπιστημίου Kim Il-Sung, πρώην μέλος της κεντρικής στρατιωτικής επιτροπής του Εργατικού Κόμματος της Κορέας, η οποία αποτελεί κεντρικό όργανο για την εθνική άμυνα. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ.

                     19.

                     KIM Rak Kyom

                     KIM Rak-gyom· KIM Rak Gyom

                     20.5.2016

                     Αρχιστράτηγος, διοικητής των στρατηγικών δυνάμεων (άλλως Στρατηγικές πυραυλικές δυνάμεις) ο οποίος θεωρείται ότι τώρα διοικεί τέσσερις μονάδες τακτικών και στρατηγικών πυραύλων, συμπεριλαμβανομένης της ταξιαρχίας KN-08 (ICBM). Η ΕΕ έχει κατονομάσει τις στρατηγικές δυνάμεις για τη συμμετοχή τους σε δραστηριότητες που έχουν συμβάλει ουσιαστικά στη διάδοση των όπλων μαζικής καταστροφής ή των φορέων τους. Πρώην μέλος της κεντρικής στρατιωτικής επιτροπής του Εργατικού Κόμματος της Κορέας, η οποία αποτελεί κεντρικό όργανο για την εθνική άμυνα. Συμμετείχε, σύμφωνα με δημοσιεύσεις στον τύπο, τον Απρίλιο του 2016 στις δοκιμές βαλλιστικών πυραύλων με τον KIM Jong Un. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ. Διέταξε την άσκηση εκτόξευσης βαλλιστικού πυραύλου.

                     20.

                     KIM Won-hong

                     KIM Won Hong

                     Ημερομηνία γέννησης: 7.1.1945
                     Τόπος γεννήσεως: Pyongyang, ΛΔΚ.
                     Αρ. διαβατηρίου: 745310010

                     20.5.2016

                     Στρατηγός, διευθυντής του Τμήματος Κρατικής Ασφάλειας. Υπουργός Κρατικής Ασφάλειας. Μέλος της κεντρικής στρατιωτικής επιτροπής του Εργατικού Κόμματος της Κορέας και της Εθνικής Επιτροπής Άμυνας, η οποία αποτελεί βασικό όργανο για ζητήματα εθνικής άμυνας στη Λαοκρατική Δημοκρατία της Κορέας πριν από τη μετατροπή της σε Επιτροπή κρατικών υποθέσεων (SAC), που αποτελούν τους κύριους φορείς για ζητήματα εθνικής άμυνας στη Λαοκρατική Δημοκρατία της Κορέας. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ.

                     21.

                     PAK Jong-chon

                     PAK Jong Chon

                     20.5.2016

                     Στρατηγός (Αντιστράτηγος) του στρατού της ΛΔΚ, Αρχηγός των ενόπλων δυνάμεων του λαού της Κορέας, Βοηθός επιτελάρχης και διευθυντής του κλάδου διοίκησης δύναμης πυρός. Αρχηγός του Στρατιωτικού αρχηγείου και διευθυντής του Πυροβολικού. Πρώην μέλος της κεντρικής στρατιωτικής επιτροπής του Εργατικού Κόμματος της Κορέας, η οποία αποτελεί κεντρικό όργανο για την εθνική άμυνα. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ.

                     22.

                     RI Jong-su

                     RI Jong Su

                     20.5.2016

                     Αντιναύαρχος. Πρώην μέλος της κεντρικής στρατιωτικής επιτροπής του Εργατικού Κόμματος της Κορέας, η οποία αποτελεί κεντρικό όργανο για την εθνική άμυνα. Αρχηγός Γενικού Επιτελείου Ναυτικού της Κορέας που ασχολείται με την κατάρτιση των προγραμμάτων βαλλιστικών πυραύλων και την ανάπτυξη πυρηνικών ικανοτήτων των ναυτικών δυνάμεων της ΛΔΚ. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ.

                     23.

                     SON Chol-ju

                     SON Chol Ju

                     20.5.2016

                     Στρατηγός του στρατού του λαού της Κορέας και πολιτικός διευθυντής των αεροπορικών και αντιαεροπορικών δυνάμεων που επιβλέπει την ανάπτυξη συγχρόνων αντιαεροπορικών πυραύλων. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ.

                     24.

                     YUN Jong-rin

                     YUN Jong Rin

                     20.5.2016

                     Στρατηγός, πρώην μέλος της κεντρικής στρατιωτικής επιτροπής του Εργατικού Κόμματος της Κορέας και μέλος της Εθνικής Επιτροπής Άμυνας, η οποία αποτελεί βασικό όργανο για ζητήματα εθνικής άμυνας στη Λαοκρατική Δημοκρατία της Κορέας πριν από τη μετατροπή της σε Επιτροπή κρατικών υποθέσεων (SAC), που αποτελούν τους κύριους φορείς για ζητήματα εθνικής άμυνας στη Λαοκρατική Δημοκρατία της Κορέας. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ.

                     25.

                     PAK Yong-sik

                     PAK Yong Sik

                     20.5.2016

                     Αρχιστράτηγος, μέλος του Τμήματος Κρατικής Ασφάλειας, Υπουργός του στρατού του λαού της Κορέας. Μέλος της κεντρικής στρατιωτικής επιτροπής του Εργατικού Κόμματος της Κορέας και της Εθνικής Επιτροπής Άμυνας, η οποία αποτελεί βασικό όργανο για ζητήματα εθνικής άμυνας στη Λαοκρατική Δημοκρατία της Κορέας πριν από τη μετατροπή της σε Επιτροπή κρατικών υποθέσεων (SAC), που αποτελούν τους κύριους φορείς για ζητήματα εθνικής άμυνας στη Λαοκρατική Δημοκρατία της Κορέας. Ήταν παρών στη δοκιμή βαλλιστικών πυραύλων του Μαρτίου του 2016. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ.

                     26.

                     HONG Yong Chil

                     20.5.2016

                     Υποδιευθυντής του υπουργείου πυρομαχικών (MID). Αναπληρωτής Διευθυντής του Τμήματος Βιομηχανίας Πυρομαχικών.Το τμήμα αυτό ετέθη στον κατάλογο από το ΣΑΗΕ στις 2 Μαρτίου 2016 και εμπλέκεται σε βασικά σημεία του προγράμματος βαλλιστικών πυραύλων της χώρας. Το υπουργείο Βιομηχανίας Πυρομαχικών είναι υπεύθυνο για την επίβλεψη της ανάπτυξης των βαλλιστικών πυραύλων της ΛΔΚ, συμπεριλαμβανομένου του Taepo Dong-2, της παραγωγής όπλων και των προγραμμάτων Ε&Α. Στο υπουργείο Βιομηχανίας Πυρομαχικών υπάγονται η Δεύτερη Οικονομική Επιτροπή και η Δεύτερη Ακαδημία Φυσικών Επιστημών, οι οποίες καταχωρήθηκαν επίσης τον Αύγουστο του 2010. Τα τελευταία χρόνια, το υπουργείο Βιομηχανίας Πυρομαχικών έχει δραστηριοποιηθεί στην ανάπτυξη του κινητού διηπειρωτικού βαλλιστικού πυραύλου KN08. Ο HONG συνόδευσε τον KIM Jong Un σε ορισμένες εκδηλώσεις σχετικές με την ανάπτυξη των πυρηνικών και πυραυλικών προγραμμάτων της ΛΔΚ και πιστεύεται ότι έπαιξε σημαντικό ρόλο στην πυρηνική δοκιμή της ΛΔΚ στις 6 Ιανουαρίου 2016. Υποδιευθυντής της Κεντρικής επιτροπής του Εργατικού κόμματος της ΛΔΚ. Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ. Παρών κατά τη δοκιμή εδάφους της νέου τύπου μηχανής Jet βαλλιστικού πυραύλου τον Απρίλιο του 2016.

                     27.

                     RI Hak Chol

                     RI Hak Chul, RI Hak Cheol

                     Ημερομηνία γέννησης: 19.1.1963 ή 8.5.1966
                     Αριθμοί διαβατηρίων: 381320634, PS- 563410163

                     20.5.2016

                     Πρόεδρος της Green Pine Associated Corporation. («Green Pine»). Κατά την επιτροπή κυρώσεων των ΗΕ, η Green Pine ανέλαβε πολλές από τις δραστηριότητες της Korea Mining Development Trading Corporation (KOMID). Η KOMID κατονομάστηκε από την επιτροπή κυρώσεων τον Απρίλιο του 2009 και αποτελεί την κυριότερη οντότητα της ΛΔΚ που δραστηριοποιείται πρωτίστως στο εμπόριο όπλων και την εξαγωγή υλικών και εξοπλισμού που σχετίζονται με βαλλιστικούς πυραύλους και συμβατικά όπλα. Η Green Pine είναι επίσης υπεύθυνη για τις μισές περίπου εξαγωγές όπλων και συναφούς άψυχου υλικού από τη ΛΔΚ. Η Green Pine πρόκειται να υποστεί κυρώσεις για εξαγωγές όπλων ή σχετικού άψυχου υλικού από την ΛΔΚ. Η Green Pine ειδικεύεται στην κατασκευή στρατιωτικών θαλάσσιων σκαφών και εξοπλισμών, όπως υποβρύχια, στρατιωτικά σκάφη και πυραυλικά συστήματα, και έχει εξαγάγει τορπίλες και παράσχει τεχνική βοήθεια σε ιρανικές εταιρείες του αμυντικού τομέα. Η Green Pine έχει τεθεί στον κατάλογο από το Συμβούλιο Ασφαλείας των ΗΕ.

                     28.

                     YUN Chang Hyok

                     Ημερομηνία γέννησης: 9.8.1965

                     20.5.2016

                     Αναπληρωτής Διευθυντής του Κέντρου Δορυφορικού Ελέγχου της National Aerospace Development Administration (NADA). Η NADA υπόκειται σε κυρώσεις με την απόφαση UNSCR 2270 για συμμετοχή στην ανάπτυξη διαστημικής επιστήμης και τεχνολογίας της ΛΔΚ, περιλαμβανομένης της εκτόξευσης δορυφόρων και πυραύλων-φορέων. Η UNSCR 2270 καταδίκασε την εκτόξευση δορυφόρου της ΛΔΚ στις 7 Φεβρουαρίου 2016 διότι χρησιμοποίησε τεχνολογία βαλλιστικών πυραύλων και παραβιάζει σοβαρά τις αποφάσεις 1718 (2006), 1874 (2009), 2087 (2013), και 2094 (2013). Υπεύθυνος για τη στήριξη ή την προώθηση του πυρηνικού προγράμματος, του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής της ΛΔΚ.

                     29.

                     RI Myong Su

                     Ημερομηνία γέννησης: 1937
                     Τόπος γέννησης: Myongchon, Βόρεια Hamgyong, ΛΔΚ

                     7.4.2017

                     Αντιπρόεδρος της Κεντρικής Στρατιωτικής Επιτροπής του Εργατικού Κόμματος της Κορέας και επιτελάρχης των Λαϊκών Ενόπλων Δυνάμεων. Υπό αυτή την ιδιότητα, ο Ri Myong Su κατέχει κεντρική θέση σε ζητήματα εθνικής άμυνας και είναι υπεύθυνος για τη στήριξη ή την προώθηση των προγραμμάτων της ΛΔΚ που σχετίζονται με πυρηνικά, βαλλιστικούς πυραύλους ή άλλα όπλα μαζικής καταστροφής.

                     30.

                     SO Hong Chan

                     Ημερομηνία γέννησης: 30.12.1957
                     Τόπος γέννησης: Kangwon, ΛΔΚ
                     Διαβατήριο: PD836410105 Ημερομηνία λήξης διαβατηρίου: 27.11.2021

                     7.4.2017

                     Πρώτος αναπληρωτής υπουργός των Λαϊκών Ενόπλων Δυνάμεων, μέλος της Κεντρικής Στρατιωτικής Επιτροπής του Εργατικού Κόμματος της Κορέας και στρατηγός στις Λαϊκές Ένοπλες Δυνάμεις. Υπό αυτή την ιδιότητα, ο So Hong Chan είναι υπεύθυνος για τη στήριξη ή την προώθηση των προγραμμάτων της ΛΔΚ που σχετίζονται με πυρηνικά, βαλλιστικούς πυραύλους ή άλλα όπλα μαζικής καταστροφής.

                     31.

                     WANG Chang Uk

                     Ημερομηνία γέννησης: 29.5.1960

                     7.4.2017

                     Υπουργός Βιομηχανίας και Ατομικής Ενέργειας Υπό αυτή την ιδιότητα, ο Wang Chang Uk είναι υπεύθυνος για τη στήριξη ή την προώθηση των προγραμμάτων της ΛΔΚ που σχετίζονται με πυρηνικά, βαλλιστικούς πυραύλους ή άλλα όπλα μαζικής καταστροφής

                     32.

                     JANG Chol

                     Ημερομηνία γέννησης: 31.3.1961
                     Τόπος γέννησης: Pyongyang, ΛΔΚ
                     Αριθ. διαβατηρίου: 563310042

                     7.4.2017

                     Πρόεδρος της Κρατικής Ακαδημίας Επιστημών, ενός οργανισμού αφιερωμένου στην ανάπτυξη των τεχνολογικών και επιστημονικών ικανοτήτων της ΛΔΚ. Υπό αυτή την ιδιότητα, ο Jang Chol κατέχει στρατηγική θέση στην ανάπτυξη των πυρηνικών δραστηριοτήτων της ΛΔΚ και είναι υπεύθυνος για τη στήριξη ή την προώθηση των προγραμμάτων της ΛΔΚ που σχετίζονται με πυρηνικά, βαλλιστικούς πυραύλους ή άλλα όπλα μαζικής καταστροφής

               B.   Οντότητες

                     Όνομα

                     Άλλως

                     Τόπος εγκατάστασης

                     Ημερομηνία καταχώρισης

                     Λοιπές πληροφορίες

                     1.

                     Korea Pugang mining and Machinery Corporation ltd

                     22.12.2009

                     Θυγατρική της Korea Ryongbong General Corporation (οντότητας που έχει καταχωριστεί από τα Ηνωμένα Έθνη στις 24.4.2009), διαχειρίζεται εγκαταστάσεις παραγωγής σκόνης αλουμινίου που μπορεί να χρησιμοποιηθεί σε πυραύλους.

                     2.

                     Korea Ryengwang Trading Corporation

                     Rakwon-dong, Pothonggang District, Pyongyang, ΛΔΚ

                     22.12.2009

                     Θυγατρική της Korea Ryongbong General Corporation (οντότητας που έχει καταχωριστεί από τα Ηνωμένα Έθνη στις 24.4.2009).

                     3.

                     Sobaeku United Corp

                     Sobaeksu United Corp.

                     22.12.2009

                     Κρατική εταιρεία που ενέχεται στην έρευνα και απόκτηση ευαίσθητων προϊόντων και εξοπλισμού. Έχει στην κατοχή της πολλά κοιτάσματα φυσικού γραφίτη τα οποία τροφοδοτούν με πρώτη ύλη δύο εργοστάσια μεταποίησης που παράγουν, μεταξύ άλλων, συμπαγείς όγκους γραφίτη οι οποίοι που μπορούν να χρησιμοποιηθούν σε πυραύλους.

                     4.

                     Yongbyon Nuclear Research Centre

                     22.12.2009

                     Κέντρο έρευνας που έχει συμμετάσχει στην παραγωγή πλουτώνιου στρατιωτικής ποιότητας. Κέντρο που εξαρτάται από το Γενικό Γραφείο Ατομικής Ενέργειας (οντότητα χαρακτηρισμένη από τα Ηνωμένα Έθνη, 16.7.2009).

                     5.

                     Στρατηγικές πυραυλικές δυνάμεις

                     20.5.2016

                     Στους κόλπους των εθνικών ενόπλων δυνάμεων της ΛΔΚ, η εν λόγω οντότητα ασχολείται με την ανάπτυξη και επιχειρησιακή υλοποίηση του προγράμματος βαλλιστικών πυραύλων ή άλλων προγραμμάτων όπλων μαζικής καταστροφής.

               II.   Πρόσωπα και οντότητες που παρέχουν χρηματοοικονομικές υπηρεσίες οι οποίες θα μπορούσαν να συμβάλλουν στα πυρηνικά προγράμματα, στα προγράμματα βαλλιστικών πυραύλων ή στα προγράμματα άλλων όπλων μαζικής καταστροφής της ΛΔΚ
         Α.   Πρόσωπα

                     Όνομα

                     Άλλως

                     Πληροφορίες ταυτοποίησης

                     Ημερομηνία καταχώρισης

                     Αιτιολογία

                     1.

                     JON Il-chun

                     JON Il Chun

                     Ημερομηνία γέννησης: 24.8.1941

                     22.12.2010

                     Τον Φεβρουάριο του 2010, ο KIM Tong-un απομακρύνθηκε από τη θέση του διευθυντή του Γραφείου 39 το οποίο είναι αρμόδιο, μεταξύ άλλων, για την αγορά αγαθών από διπλωματικές αρχές της ΛΔΚ, παρακάμπτοντας τις κυρώσεις. Αντικαταστάθηκε από τον JON Il-chun. Πρώην αναπληρωτής πρόεδρος της Επιτροπής Εθνικής Άμυνας, η οποία αποτελεί κεντρικό όργανο για ζητήματα εθνικής άμυνας στη ΛΔΚ προτού μετατραπεί στην Επιτροπή κρατικών υποθέσεων (SAC). Εξελέγη γενικός διευθυντής της Κρατικής Αναπτυξιακής Τράπεζας τον Μάρτιο του 2010. Εξελέγη αναπληρωματικό μέλος της Κεντρικής επιτροπής τον Μάιο του 2016 κατά το 7ο Συνέδριο του Κόμματος των Εργαζομένων της Κορέας, κατά το οποίο το ΚΕΚ εξέδωσε απόφαση για να συνεχιστεί το πυρηνικό πρόγραμμα της Λαοκρατικής Δημοκρατίας της Κορέας.

                     2.

                     KIM Tong-un

                     KIM Tong Un

                     22.12.2009

                     Πρώην διευθυντής του «Γραφείου 39» της Κεντρικής Επιτροπής του Κόμματος των Εργαζομένων της Κορέας που ενέχεται στη χρηματοδότηση της διάδοσης. Το 2011, σύμφωνα με πληροφορίες ήταν υπεύθυνος για τη συγκέντρωση κεφαλαίων του «Γραφείου 38» υπέρ της ηγεσίας και της ελίτ.

                     3.

                     KIM Il-Su

                     KIM Il Su

                     Ημερομηνία γέννησης: 2.9.1965
                     Τόπος γεννήσεως: Pyongyang, ΛΔΚ.

                     3.7.2015

                     Διευθυντικό στέλεχος του τμήματος αντασφάλισης της Korea National Insurance Corporation (KNIC) που βρίσκεται στα κεντρικά γραφεία στην Pyongyang και πρώην εξουσιοδοτημένος επικεφαλής αντιπρόσωπος της KNIC στο Αμβούργο, ο οποίος ενεργεί εξ ονόματος της KNIC ή σύμφωνα με τις εντολές της.

                     4.

                     KANG Song-Sam

                     KANG Song Sam

                     Ημερομηνία γέννησης: 5.7.1972
                     Τόπος γεννήσεως: Pyongyang, ΛΔΚ.

                     3.7.2015

                     Πρώην εξουσιοδοτημένος αντιπρόσωπος της Korea National Insurance Corporation (KNIC) στο Αμβούργο, ο οποίος συνεχίζει να ενεργεί εξ ονόματος της KNIC ή σύμφωνα με τις εντολές της.

                     5.

                     CHOE Chun-Sik

                     CHOE Chun Sik

                     Ημερομηνία γέννησης: 23.12.1963
                     Τόπος γεννήσεως: Pyongyang, ΛΔΚ.
                     Αριθ. διαβατηρίου: 745132109
                     Ισχύει έως: 12.2.2020

                     3.7.2015

                     Διευθυντής του τμήματος αντασφάλισης της Korea National Insurance Corporation (KNIC) που βρίσκεται στα κεντρικά γραφεία στην Pyongyang, ο οποίος ενεργεί εξ ονόματος της KNIC ή σύμφωνα με τις εντολές της.

                     6.

                     SIN Kyu-Nam

                     SIN Kyu Nam

                     Ημερομηνία γέννησης: 12.9.1972
                     Τόπος γεννήσεως: Pyongyang, ΛΔΚ.
                     Αριθ. διαβατηρίου: PO472132950

                     3.7.2015

                     Διευθυντής του τμήματος αντασφάλισης της Korea National Insurance Corporation (KNIC) που βρίσκεται στα κεντρικά γραφεία στην Pyongyang και πρώην εξουσιοδοτημένος αντιπρόσωπος της KNIC στο Αμβούργο, ο οποίος ενεργεί εξ ονόματος της KNIC ή σύμφωνα με τις εντολές της.

                     7.

                     PAK Chun-San

                     PAK Chun San

                     Ημερομηνία γέννησης: 18.12.1953
                     Τόπος γεννήσεως: Pyongyang, ΛΔΚ.
                     Αριθ. διαβατηρίου: PS472220097

                     3.7.2015

                     Διευθυντής του τμήματος αντασφάλισης της Korea National Insurance Corporation (KNIC) που βρίσκεται στα κεντρικά γραφεία στην Pyongyang τουλάχιστον μέχρι το Δεκέμβριο του 2015 και πρώην εξουσιοδοτημένος επικεφαλής αντιπρόσωπος της KNIC στο Αμβούργο, ο οποίος συνεχίζει να ενεργεί εξ ονόματος της KNIC ή σύμφωνα με τις εντολές της.

                     8.

                     SO Tong Myong

                     Ημερομηνία γέννησης: 10.9.1956

                     3.7.2015

                     Πρόεδρος της Korea National Insurance Corporation (KNIC), Πρόεδρος της εκτελεστικής διαχειριστικής επιτροπής της KNIC (Ιούνιος 2012)· Γενικής Διευθυντής της Korean National Insurance Corporation, Σεπτέμβριος 2013, ενεργών για λογαριασμό ή με εντολή της KNIC.

               B.   Οντότητες

                     Όνομα

                     Άλλως

                     Τόπος εγκατάστασης

                     Ημερομηνία καταχώρισης

                     Λοιπές πληροφορίες

                     1.

                     Korea National Insurance Corporation (KNIC) και τα υποκαταστήματά της (άλλως Korea Foreign Insurance Company)

                     Korea Foreign Insurance Company

                     Haebangsan-dong, Central District, Pyongyang, DPRK
                     Rahlstedter Strasse 83 a, 22149 Hamburg
                     Korea National Insurance Corporation of Alloway, Kidbrooke Park Road, Blackheath, London SE30LW

                     3.7.2015

                     Η Korea National Insurance Corporation (KNIC), που βρίσκεται υπό την κυριότητα και τον έλεγχο του κράτους, δημιουργεί σημαντικά έσοδα, και σε ξένο συνάλλαγμα, που θα μπορούσαν να συμβάλλουν στο πυρηνικό πρόγραμμα, στο πρόγραμμα βαλλιστικών πυραύλων ή σε άλλα προγράμματα όπλων μαζικής καταστροφής της ΛΔΚ.
                     Επιπλέον, τα κεντρικά γραφεία της KNIC στην Pyongyang συνδέονται με το Γραφείο 39 (Office 39) του Εργατικού Κόμματος της Κορέας, μιας οντότητας που έχει καταχωρισθεί στον σχετικό κατάλογο.»


title: 2013/2/ΕΕ: Απόφαση του Συμβουλίου, της 17ης Δεκεμβρίου 2012 , για την υπογραφή συμφωνίας, εξ ονόματος της Ευρωπαϊκής Ένωσης, μεταξύ της Ευρωπαϊκής Ένωσης και της Δημοκρατίας της Αρμενίας σχετικά με την απλούστευση της έκδοσης θεωρήσεων

text:
               8.1.2013

               EL

               Επίσημη Εφημερίδα της Ευρωπαϊκής Ένωσης

               L 3/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 17ης Δεκεμβρίου 2012
   για την υπογραφή συμφωνίας, εξ ονόματος της Ευρωπαϊκής Ένωσης, μεταξύ της Ευρωπαϊκής Ένωσης και της Δημοκρατίας της Αρμενίας σχετικά με την απλούστευση της έκδοσης θεωρήσεων
   (2013/2/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Την κοινή δήλωση της συνόδου κορυφής της Πράγας, της 7ης Μαΐου 2009, για την ανατολική εταιρική σχέση, στην οποία αναφέρεται η πολιτική στήριξη για την ελευθέρωση του καθεστώτος θεωρήσεων και η πρόθεση να ληφθούν σταδιακά μέτρα προς τη δυνατότητα πραγματοποίησης ταξιδιών χωρίς υποχρέωση θεώρησης για τους πολίτες σε εύθετο χρόνο.

               (2)

               Στις 19 Δεκεμβρίου 2011, το Συμβούλιο εξουσιοδότησε την Επιτροπή να αρχίσει διαπραγματεύσεις με τη Δημοκρατία της Αρμενίας σχετικά με τη σύναψη συμφωνίας μεταξύ της Ευρωπαϊκής Ένωσης και της Δημοκρατίας της Αρμενίας για την απλούστευση της έκδοσης θεωρήσεων («συμφωνία»). Οι διαπραγματεύσεις ολοκληρώθηκαν επιτυχώς με τη μονογράφηση της συμφωνίας στις 18 Οκτωβρίου 2012.

               (3)

               Η συμφωνία πρέπει να υπογραφεί εξ ονόματος της Ευρωπαϊκής Ένωσης με την επιφύλαξη της σύναψής της.

               (4)

               Η παρούσα απόφαση συνιστά ανάπτυξη των διατάξεων του κεκτημένου του Σένγκεν, στις οποίες το Ηνωμένο Βασίλειο δεν συμμετέχει, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (1). Το Ηνωμένο Βασίλειο δεν συμμετέχει, συνεπώς, στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (5)

               Η παρούσα απόφαση συνιστά ανάπτυξη των διατάξεων του κεκτημένου του Σένγκεν, στις οποίες η Ιρλανδία δεν συμμετέχει, σύμφωνα με την απόφαση 2000/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (2). Η Ιρλανδία δεν συμμετέχει, συνεπώς, στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (6)

               Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας της Αρμενίας σχετικά με την απλούστευση της έκδοσης θεωρήσεων εγκρίνεται με την επιφύλαξη της σύναψής της (3).
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα τα αρμόδια να υπογράψουν τη συμφωνία εξ ονόματος της Ένωσης.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 17 Δεκεμβρίου 2012.

            Για το Συμβούλιο

            Ο Πρόεδρος

         Σ. ΑΛΕΤΡΑΡΗΣ

      (1)  ΕΕ L 131 της 1.6.2000, σ. 43.

      (2)  ΕΕ L 64 της 7.3.2002, σ. 20.

      (3)  Η συμφωνία δημοσιεύεται με την απόφαση σύναψης.


Avis juridique important

|

31990D0479

90/479/ΕΟΚ: Απόφαση της Επιτροπής της 24ης Σεπτεμβρίου 1990 για την αποδοχή των αναλήψεων υποχρεώσεων που έχουν προταθεί από ορισμένους εξαγωγείς στο πλαίσιο της διαδικασίας αντιντάμπινγκ όσον αφορά τις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας, και για την περάτωση της έρευνας όσον αφορά τους εν λόγω εξαγωγείς

Επίσημη Εφημερίδα αριθ. L 264 της 27/09/1990 σ. 0057 - 0058

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 24ης Σεπτεμβρίου 1990  για την αποδοχή των αναλήψεων υποχρεώσεων που έχουν προταθεί από ορισμένους εξαγωγείς στο πλαίσιο της διαδικασίας αντιντάμπινγκ όσον αφορά τις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας, και για την περάτωση της έρευνας όσον αφορά τους εν λόγω εξαγωγείς  (90/479/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 10,  μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται από τον κανονισμό (ΕΟΚ) αριθ. 2423/88,  Εκτιμώντας ότι:  Α. ΠΡΟΣΩΡΙΝΑ ΜΕΤΡΑ  (1) Η Επιτροπή με τον κανονισμό (ΕΟΚ) αριθ. 762/90 (2) επέβαλε προσωρινό δασμό αντιντάμπινγκ στις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας. Ο δασμός αυτός παρατάθηκε για περίοδο που δεν υπερβαίνει τους δύο μήνες, με τον κανονισμό (ΕΟΚ) αριθ. 2126/90 (3).  Β. ΜΕΤΑΓΕΝΕΣΤΕΡΗ ΔΙΑΔΙΚΑΣΙΑ  (2) Μετά την επιβολή του προσωρινού δασμού αντιντάμπινγκ, το China Chamber of Commerce of Metals Minerals and Chemicals Importers and Exporters που στη συνέχεια καλείται εμπορικό επιμελητήριο της Κίνας, και που ενεργεί εξ ονόματος δύο κινέζων εξαγωγέων, τη China National Non-Ferrous Metals Import and Export Corporation (CNIEC) και τη China National Metals and Minerals Import and Export Corporation (Minmetals), ζήτησε και έγινε δεκτό σε ακρόαση.  Γ. ΕΠΙΒΟΛΗ ΟΡΙΣΤΙΚΟΥ ΔΑΣΜΟΥ  (3) Μετά την επιβολή των προσωρινών μέτρων, η Επιτροπή εξακολούθησε την έρευνα σχετικά με την άσκηση πρακτικών ντάμπινγκ και τη ζημία που έχει προκληθεί και, με βάση τα συμπεράσματα αυτής, το Συμβούλιο υιοθέτησε τον κανονισμό (ΕΟΚ) αριθ. 2736/90 της 24ης Σεπτεμβρίου για την επιβολή οριστικού δασμού αντιντάμπινγκ στις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας, και για την οριστική είσπραξη του προσωρινού δασμού αντιντάμπινγκ που έχει επιβληθεί στις εν λόγω επιχειρήσεις (4).  Δ. ΑΝΑΛΗΨΕΙΣ ΥΠΟΧΡΕΩΣΕΩΝ  (4) Το εμπορικό επιμελητήριο της Κίνας ενημερώθηκε σχετικά με τα αποτελέσματα της έρευνας. Δύο κινεζικές εταιρείες εξαγωγής, που πραγματοποιούν εξαγωγές των εν λόγω προϊόντων, η CNIEC και η Minmetals, πρότειναν, εν συνεχεία, αναλήψεις υποχρεώσεων σύμφωνα με το άρθρο 10 του κανονισμού (ΕΟΚ) αριθ. 2423/88.  (5) Αυτές οι αναλήψεις υποχρεώσεων έχουν ως αποτέλεσμα να αυξηθούν οι τιμές εξαγωγής κατά ένα ποσό το οποίο, χωρίς ποτέ να υπερβαίνει τα περιθώρια του ντάμπινγκ που έχουν καθορισθεί, είναι επαρκές για να εξουδετερώνεται η ζημία που έχει προκληθεί στην κοινοτική βιομηχανία. Επιπλέον, η Επιτροπή θεωρεί ότι είναι, από διοικητικής πλευράς, δυνατό να ελέγχεται η τήρηση αυτών των αναλήψεων υποχρεώσεων. Υπ' αυτές τις συνθήκες, η Επιτροπή, θεωρεί ότι είναι αποδεκτές οι αναλήψεις υποχρεώσεων που έχουν προταθεί και ότι μπορεί να περατωθεί η έρευνα όσον αφορά τους εν λόγω εξαγωγείς, χωρίς να απαιτείται η επιβολή δασμού αντιντάμπινγκ ως προς αυτές.  (6) Εφόσον δεν τηρηθούν οι εν λόγω αναλήψεις υποχρεώσεων ή αν οι εν λόγω εξαγωγείς παραιτηθούν από αυτές, η Επιτροπή έχει το δικαίωμα σύμφωνα με το άρθρο 10 παράγραφος 6 του κανονισμού (ΕΟΚ) αριθ. 2423/88, να επιβάλει αμέσως προσωρινό δασμό με βάση τα συμπεράσματα της έρευνας όπως αναφέρονται στον κανονισμό (ΕΟΚ) αριθ. 2736/90 του Συμβουλίου. Κατά συνέπεια, μπορεί να επιβληθεί οριστικός δασμός από το Συμβούλιο με βάση τις πληροφορίες που έχουν συγκεντρωθεί κατά τη διάρκεια της παρούσας έρευνας.  (7) Κατά τις διαβουλεύσεις στο πλαίσιο της συμβουλευτικής επιτροπής, δύο κράτη μέλη προέβαλαν αντιρρήσεις ως προς την αποδοχή των αναλήψεων υποχρεώσεων που προτάθηκαν. Κατά συνέπεια, σύμφωνα με τις διατάξεις του άρθρου 9 παράγραφος 1 και του άρθρου 10 παράγραφος 1, του κανονισμού (ΕΟΚ) αριθ. 2423/88, η Επιτροπή υπέβαλε στο Συμβούλιο έκθεση για τα αποτελέσματα των διαβουλεύσεων, καθώς και πρόταση για την περάτωση της διαδικασίας. Δεδομένου ότι το Συμβούλιο δεν έλαβε διαφορετική απόφαση σε προθεσμία ενός μηνός, η παρούσα απόφαση μπορεί να εγκριθεί,  ΑΠΟΦΑΣΙΣΕ ΤΑ ΑΚΟΛΟΥΘΑ:  Άρθρο 1  Οι αναλήψεις υποχρεώσεων που έχουν προταθεί από τις εταιρείες:  - China National Non-Ferrous Metals Import and Export Corporation (CNIEC) και  - China National Metals and Minerals Import and Export Corporation (Minmetals),  στα πλαίσια της διαδικασίας αντιντάμπινγκ όσον αφορά τις εισαγωγές καρβιδίου βολφραμίου και συντετηγμένου καρβιδίου βολφραμίου, που υπάγονται στον κωδικό ΣΟ ex 2849 90 30, καταγωγής Λαϊκής Δημοκρατίας της Κίνας, γίνονται αποδεκτές.  Άρθρο 2  Περατώνεται η έρευνα σχετικά με τη διαδικασία αντιντάμπινγκ που αναφέρεται στο άρθρο 1 όσον αφορά τις εταιρείες China National Non-Ferrous Metals Import and Export Corporation (CNIEC) και China National Metals and Minerals Import and Export Corporation (Minmetals).  Βρυξέλλες, 24 Σεπτεμβρίου 1990.  Για την Επιτροπή  Jean DONDELINGER  Μέλος της Επιτροπής  (1) ΕΕ αριθ. L 209 της 2. 8. 1988, σ. 1.  (2) ΕΕ αριθ. L 83 της 30. 3. 1990, σ. 29.  (3) ΕΕ αριθ. L 195 της 26. 7. 1990, σ. 1.  (4) Βλέπε σελίδα 4 της παρούσας Επίσημης Εφημερίδας.


title: Απόφαση (ΕΕ) 2015/826 της Επιτροπής, της 22ας Μαΐου 2015, σχετικά με τις εθνικές διατάξεις που κοινοποίησε η Δανία για την προσθήκη νιτρωδών σε ορισμένα προϊόντα με βάση το κρέας [κοινοποιηθείσα υπό τον αριθμό C(2015) 3526]

text:
               28.5.2015

               EL

               Επίσημη Εφημερίδα της Ευρωπαϊκής Ένωσης

               L 130/10

         ΑΠΌΦΑΣΗ (ΕΕ) 2015/826 ΤΗΣ ΕΠΙΤΡΟΠΉΣ
   της 22ας Μαΐου 2015
   σχετικά με τις εθνικές διατάξεις που κοινοποίησε η Δανία για την προσθήκη νιτρωδών σε ορισμένα προϊόντα με βάση το κρέας

         [κοινοποιηθείσα υπό τον αριθμό C(2015) 3526]

   (Το κείμενο στη δανική είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 παράγραφος 6,
   Εκτιμώντας τα ακόλουθα:
   I.   ΠΡΑΓΜΑΤΙΚΑ ΠΕΡΙΣΤΑΤΙΚΑ ΚΑΙ ΔΙΑΔΙΚΑΣΙΑ

               (1)

               Με την απόφαση 2010/561/EE της Επιτροπής (1) εγκρίθηκαν οι εθνικές διατάξεις της Δανίας για την προσθήκη νιτρώδους καλίου, Ε 249, και νιτρώδους νατρίου, E 250, (νιτρώδη) στα προϊόντα με βάση το κρέας που περιλαμβάνονται στην απόφαση αριθ. 22 της 11ης Ιανουαρίου 2005 σχετικά με τα πρόσθετα τροφίμων (Bekendtgørelse nr 22 af 11.1.2005 om tilsætningsstoffer til fødevarer) και στον δανικό θετικό κατάλογο για τα επιτρεπόμενα πρόσθετα τροφίμων (Liste over tilladte tilsætningsstoffer til fødevarer, «Positivlisten»), που κοινοποίησε το Βασίλειο της Δανίας στην Επιτροπή με επιστολή της 20ής Νοεμβρίου 2009, σύμφωνα με το άρθρο 114 παράγραφος 4 της Συνθήκης για τη λειτουργία της ΕΕ (ΣΛΕΕ). Οι εν λόγω εθνικές διατάξεις είναι εγκεκριμένες έως τις 25 Μαΐου 2015.

               (2)

               Δεν ζητήθηκε από τη Δανία να μεταφέρει στο εθνικό δίκαιο την οδηγία 2006/52/ΕΚ του Ευρωπαϊκού Κοινοβουλίου και του Συμβουλίου (2) για την προσθήκη νιτρωδών σε ορισμένα προϊόντα κρέατος. Με βάση την απόφαση 2010/561/ΕΕ η Δανία πρέπει να συλλέγει συστηματικά και να διαβιβάζει στοιχεία στην Επιτροπή σχετικά με το αν η εφαρμογή των ορίων που προβλέπει η οδηγία 2006/52/ΕΚ επιτυγχάνει το απαιτούμενο επίπεδο προστασίας και, σε αρνητική περίπτωση, αν αυτό θα οδηγούσε σε απαράδεκτο κίνδυνο για την ανθρώπινη υγεία. Επιπλέον, με την απόφαση ζητείται από την Επιτροπή να παρακολουθεί την εφαρμογή της οδηγίας 2006/52/ΕΚ στα κράτη μέλη όσον αφορά ειδικότερα τη χρήση νιτρωδών από τη βιομηχανία στις διάφορες κατηγορίες προϊόντων με βάση το κρέας και να διαβουλεύεται με τα κράτη μέλη, τα ενδιαφερόμενα μέρη και την Ευρωπαϊκή Αρχή για την Ασφάλεια των Τροφίμων (EFSA).

               (3)

               Τα όρια και άλλες προϋποθέσεις για τη χρήση νιτρωδών στα προϊόντα με βάση το κρέας που θεσπίζονταν με την οδηγία 2006/52/ΕΚ μεταφέρθηκαν, με τον κανονισμό (ΕΕ) αριθ. 1129/2011 της Επιτροπής (3), στο παράρτημα II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου (4) που εφαρμόζεται από την 1η Ιουνίου 2013.

               (4)

               Με επιστολή της 25ης Νοεμβρίου 2014, η Δανία γνωστοποίησε στην Επιτροπή ότι επιθυμεί να διατηρήσει τις εθνικές διατάξεις της σχετικά με τη χρήση νιτρωδών προσθέτων σε προϊόντα με βάση το κρέας, οι οποίες διαφέρουν από τον κανονισμό (ΕΚ) αριθ. 1333/2008 [διάταγμα αριθ. 542 της 27ης Μαΐου 2013 σχετικά με τα πρόσθετα τροφίμων κ.λπ. στα τρόφιμα, BEK nr 542 af 27.5.2013 (tilsætningbekendtgørelsen), Offentliggørelsedato: 31.5.2013, fødevarerministeriet]. Για ενίσχυση της κοινοποίησης αυτής, η Δανία υπέβαλε πρόσθετα στοιχεία που περιλαμβάνουν δεδομένα για την κατανάλωση και τις εισαγωγές προϊόντων με βάση το κρέας, την έκθεση στα νιτρώδη, τον επιπολασμό της αλλαντίασης και τον σχηματισμό νιτροζαμινών στα επεξεργασμένα προϊόντα με βάση το κρέας.

         1.   ΝΟΜΟΘΕΣΙΑ ΤΗΣ ΕΝΩΣΗΣ
   1.1.   Άρθρο 114 παράγραφοι 4 και 6 της ΣΛΕΕ

               (5)

               Το άρθρο 114 παράγραφος 4 της ΣΛΕΕ προβλέπει ότι «Όταν, μετά τη θέσπιση μέτρου εναρμόνισης από το Ευρωπαϊκό Κοινοβούλιο και το Συμβούλιο, από το Συμβούλιο ή από την Επιτροπή, ένα κράτος μέλος θεωρεί αναγκαίο να διατηρήσει εθνικές διατάξεις που δικαιολογούνται από τις επιτακτικές ανάγκες που προβλέπονται στο άρθρο 36 ή διατάξεις σχετικές με την προστασία του περιβάλλοντος ή του χώρου εργασίας, τις κοινοποιεί στην Επιτροπή, καθώς και τους λόγους διατήρησής τους».

               (6)

               Σύμφωνα με το άρθρο 114 παράγραφος 6 της ΣΛΕΕ, η Επιτροπή εντός έξι μηνών από την κοινοποίηση εγκρίνει ή απορρίπτει τις αντίστοιχες εθνικές διατάξεις, αφού εξακριβώσει αν αποτελούν ή όχι μέσο αυθαίρετων διακρίσεων ή συγκεκαλυμμένο περιορισμό του εμπορίου μεταξύ των κρατών μελών και αν συνιστούν ή όχι εμπόδιο στη λειτουργία της εσωτερικής αγοράς.

         1.2.   Κανονισμός (ΕΚ) αριθ. 1333/2008

               (7)

               Σύμφωνα με τις γενικές αρχές του κανονισμού (ΕΚ) αριθ. 1333/2008, η έγκριση ενός προσθέτου τροφίμων εξαρτάται από την ύπαρξη εύλογης τεχνολογικής ανάγκης, από την αποδοχή του από πλευράς υγείας και από το γεγονός ότι η χρήση του δεν εξαπατά τον καταναλωτή.

               (8)

               Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους. Μόνο πρόσθετα τροφίμων που περιλαμβάνονται στον ενωσιακό κατάλογο μπορούν να διατεθούν στην αγορά ως τέτοια και για χρήση σε τρόφιμα υπό τους όρους χρήσης που καθορίζονται σε αυτόν.

               (9)

               Τα νιτρώδη χρησιμοποιούνται στα προϊόντα με βάση το κρέας εδώ και πολλές δεκαετίες, μεταξύ άλλων, για να εξασφαλίσουν, σε συνδυασμό με άλλους παράγοντες, τη διατήρηση και τη μικροβιολογική ασφάλεια των προϊόντων με βάση το κρέας, ιδίως των αλλαντικών και αλίπαστων, περιορίζοντας, μεταξύ άλλων, τον πολλαπλασιασμό του Clostridium botulinum, του βακτηρίου που προκαλεί αλλαντίαση, ασθένεια που αποτελεί απειλή για τη ζωή. Ταυτόχρονα, αναγνωρίζεται ότι η παρουσία νιτρωδών σε προϊόντα με βάση το κρέας μπορεί να προκαλέσει αύξηση των νιτροζαμινών, οι οποίες έχει αποδειχθεί ότι είναι καρκινογόνες. Κατά συνέπεια, η νομοθεσία σ' αυτόν τον τομέα οφείλει να εξισορροπήσει, αφενός τον κίνδυνο σχηματισμού νιτροζαμινών λόγω της ύπαρξης νιτρωδών στα προϊόντα με βάση το κρέας και, αφετέρου, τα προστατευτικά αποτελέσματα των νιτρωδών ενάντια στον πολλαπλασιασμό των βακτηρίων, ιδίως αυτών που προκαλούν αλλαντίαση.

               (10)

               Κανονισμός (ΕΚ) αριθ. 1333/2008, παράρτημα II, μέρος E, Κατηγορίες υπό το 8.3: Τα «προϊόντα με βάση το κρέας» περιέχουν τη μέγιστη ποσότητα νιτρώδους καλίου (Ε 249) και νιτρώδους νατρίου (Ε 250) που μπορούν να προστεθούν κατά την παρασκευή. Για τα περισσότερα προϊόντα με βάση το κρέας η μέγιστη προστιθέμενη ποσότητα είναι 150 mg/kg γενικά και για τα αποστειρωμένα προϊόντα με βάση το κρέας τα 100 mg/kg. Για έναν μικρό αριθμό αλλαντικών και αλίπαστων που παρασκευάζονται παραδοσιακά σε ορισμένα κράτη μέλη η μέγιστη ποσότητα είναι 180 mg/kg.

               (11)

               Κατ' εξαίρεση από τον γενικό κανόνα, ο κανονισμός (ΕΚ) αριθ. 1333/2008, παράρτημα II, μέρος Ε, για τις κατηγορίες υπό το 8.3.4: «Παραδοσιακώς διατηρημένα με αλάτι προϊόντα με βάση το κρέας με ειδικές προδιαγραφές όσον αφορά τα νιτρώδη και νιτρικά άλατα» περιέχει τα ανώτατα όρια καταλοίπων για ορισμένα συγκεκριμένα παραδοσιακά αλλαντικά και αλίπαστα που παρασκευάζονται με παραδοσιακές μεθόδους. Υπάρχουν ανώτατα όρια καταλοίπων των 50 mg/kg, των 100 mg/kg και των 175 mg/kg που εφαρμόζονται σε διαφορετικές κατηγορίες αυτών των προϊόντων, π.χ. 175 mg/kg για Wiltshire bacon, dry cured bacon και παρόμοια προϊόντα, και 100 mg/kg για Wiltshire ham και παρόμοια προϊόντα. Σχετικά με τα εν λόγω προϊόντα ορίστηκαν μέγιστες τιμές καταλοίπων καθώς δεν είναι δυνατόν να ελεγχθούν οι προστιθέμενες ποσότητες αλατιού για πάστωμα που απορροφώνται από το κρέας λόγω της φύσης της μεθόδου παρασκευής αυτών των προϊόντων. Η διεργασία παρασκευής αυτών των συγκεκριμένων προϊόντων περιγράφεται στον κανονισμό κατά τρόπο ώστε να αναγνωρίζονται τα «παρόμοια προϊόντα» και να διασαφηνίζεται ποια προϊόντα καλύπτονται από τα διάφορα ανώτατα όρια.

               (12)

               Τα ανώτατα όρια στον κανονισμό (ΕΚ) αριθ. 1333/2008 βασίζονται στις γνώμες της επιστημονικής επιτροπής για τα τρόφιμα (στο εξής ΕΕΤ) του 1990 (5) και του 1995 (6) καθώς και της Ευρωπαϊκής Αρχής για την Ασφάλεια των Τροφίμων (στο εξής «η Αρχή») της 26ης Νοεμβρίου 2003 (7). Οι ανώτατες ποσότητες που μπορεί να προστεθούν αντανακλούν τις περιοχές τιμών στις οποίες αναφέρονται οι επιστημονικές γνώμες καθώς διευκρινίζεται ότι έως 100 mg/kg νιτρωδών επιτρέπονται στα αποστειρωμένα προϊόντα με βάση το κρέας και 150 mg/kg σε άλλα προϊόντα με βάση το κρέας. Δεδομένης της μεγάλης ποικιλίας (αλλαντικών και αλίπαστων) προϊόντων με βάση το κρέας και των μεθόδων παρασκευής τους στην Ευρωπαϊκή Ένωση, ο νομοθέτης της Ένωσης έκρινε ότι δεν ήταν προς το παρόν δυνατό να καθοριστούν τα κατάλληλα επίπεδα νιτρωδών για το κάθε προϊόν.

               (13)

               Οι εξαιρέσεις από τον κανόνα για την εφαρμογή των ανώτατων προστιθέμενων ποσοτήτων έχουν περιορισμένο χαρακτήρα. Ισχύουν για συγκεκριμένα προϊόντα τα οποία παρασκευάζονται με παραδοσιακό τρόπο σε ορισμένα κράτη μέλη και για τα οποία δεν είναι δυνατόν να ελεγχθούν οι προστιθέμενες ποσότητες αλατιού για πάστωμα που απορροφώνται από το κρέας λόγω της φύσης της μεθόδου παρασκευής αυτών των προϊόντων. Τα παραδοσιακά προϊόντα στα οποία εφαρμόζονται καθορίζονται κυρίως μέσω της περιγραφής της μεθόδου παραγωγής.

         2.   ΚΟΙΝΟΠΟΙΗΘΕΙΣΕΣ ΕΘΝΙΚΕΣ ΔΙΑΤΑΞΕΙΣ

               (14)

               Οι εθνικές διατάξεις που κοινοποιήθηκαν από τη Δανία στις 25 Νοεμβρίου 2014 είναι το διάταγμα αριθ. 542 της 27ης Μαΐου 2013 για τα πρόσθετα τροφίμων κ.λπ. στα τρόφιμα [BEK nr 542 af 27.5.2013 (tilsætningbekendtgørelsen), Offentliggørelsedato: 31.5.2013, Fødevarerministeriet]. Στο πλαίσιο της απόφασης 2010/561/ΕΕ, η Επιτροπή έχει αξιολογήσει ήδη τους πιο αυστηρούς κανόνες που εφαρμόζει η Δανία όσον αφορά το E249 και το E250.
               Το διάταγμα αριθ. 542 προβλέπει ότι τα νιτρώδη (E 249–250) στα προϊόντα με βάση το κρέας μπορούν να χρησιμοποιούνται μόνο υπό τις προϋποθέσεις που ορίζονται στο παράρτημα 3 του διατάγματος. Βάσει της απόφασης 2010/561/ΕΕ έχουν τεθεί [οι ακόλουθοι] όροι και περιορισμοί για τη χρήση νιτρωδών (E249–250). Οι κατηγορίες τροφίμων που αναφέρονται στον πίνακα αντιστοιχούν στις κατηγορίες του παραρτήματος II του κανονισμού (ΕΚ) αριθ. 1333/2008 για τα πρόσθετα τροφίμων και αντικαθιστούν τις προκύπτουσες χρήσεις:

                           Τρόφιμα

                           Προστιθέμενη ποσότητα νιτρωδών (mg/kg)

                           08.3.1
                           Μη θερμικώς επεξεργασμένο κρέας

                           Συνολικά 60 mg/kg, αλλά σε σαλάμι υπό ζύμωση, συνολικά 100 mg/kg και σε προϊόντα συντηρημένα ή ημισυντηρημένα, συνολικά 150 mg/kg

                           08.3.2
                           Θερμικώς επεξεργασμένο κρέας

                           Συνολικά 60 mg/kg, αλλά όχι στους παραδοσιακούς δανικούς «Kødboller» (κεφτέδες) και στο πατέ από συκώτι. Στα συντηρημένα ή ημισυντηρημένα προϊόντα, συνολικά 150 mg/kg, στα rullepølse (λουκάνικο ρολό), συνολικά 100 mg/kg, και στα συντηρημένα ή ημισυντηρημένα προϊόντα και το αλατισμένο ζαμπόν, συνολικά 150 mg/kg

                           08.3.4
                           Παραδοσιακώς διατηρημένα με αλάτι προϊόντα με βάση το κρέας που καλύπτονται από τις ειδικές διατάξεις όσον αφορά τα νιτρώδη και τα νιτρικά

                           Συνολικά 60 mg/kg, αλλά στο μπέικον τύπου Wiltshire και τεμάχια αυτού, συνολικά 150 mg/kg

               (15)

               Επομένως, το όριο των 60 mg/kg εφαρμόζεται σε πολλά είδη προϊόντων με βάση το κρέας, ενώ τα αντίστοιχα ανώτατα όρια του κανονισμού (ΕΚ) αριθ. 1333/2008 είναι 100 ή 150 mg/kg.

         3.   ΔΙΑΔΙΚΑΣΙΑ

               (16)

               Με επιστολή της 25ης Νοεμβρίου 2014, η Δανία γνωστοποίησε στην Επιτροπή ότι επιθυμεί να διατηρήσει τις εθνικές διατάξεις της σχετικά με τη χρήση νιτρωδών προσθέτων σε προϊόντα με βάση το κρέας, οι οποίες διαφέρουν από τον κανονισμό (ΕΚ) αριθ. 1333/2008. Για ενίσχυση της κοινοποίησης αυτής, η Δανία υπέβαλε πρόσθετα στοιχεία που περιλαμβάνουν δεδομένα για την κατανάλωση και τις εισαγωγές προϊόντων με βάση το κρέας, την έκθεση στα νιτρώδη, τον επιπολασμό της αλλαντίασης και τον σχηματισμό νιτροζαμινών στα επεξεργασμένα προϊόντα με βάση το κρέας.

               (17)

               Η Επιτροπή δημοσίευσε επίσης ανακοίνωση σχετικά με την κοινοποίηση στην Επίσημη Εφημερίδα της Ευρωπαϊκής Ένωσης
                   (8) για να πληροφορήσει άλλα ενδιαφερόμενα μέρη για τις εθνικές διατάξεις της Δανίας καθώς και τους λόγους που επικαλέστηκε για να υποστηρίξει την αίτηση. Με επιστολή της 30ής Μαρτίου 2015, η Επιτροπή πληροφόρησε επίσης τα άλλα κράτη μέλη σχετικά με την κοινοποίηση και τους έδωσε την ευκαιρία να υποβάλουν τα σχόλιά τους εντός 30 ημερών. Η Επιτροπή έλαβε σχόλια εντός αυτής της προθεσμίας από την Τσεχική Δημοκρατία και τη Σουηδία.

                           —

                           Η Τσεχική Δημοκρατία σέβεται τον καθορισμό αυστηρότερων ορίων για τη χρήση νιτρωδών στα προϊόντα με βάση το κρέας στο πλαίσιο των εθνικών απαιτήσεων για τους δανούς παραγωγούς. Αλλά, όσον αφορά τα προϊόντα από άλλα κράτη μέλη, η Τσεχική Δημοκρατία ζητά να τηρούνται τα ισχύοντα επίπεδα για την περιεκτικότητα σε νιτρώδη στα προϊόντα με βάση το κρέας, τα οποία θεσπίζονται με τον κανονισμό (ΕΚ) αριθ. 1333/2008 για τα πρόσθετα τροφίμων.

                           —

                           Η Σουηδία έχει την άποψη ότι οι εθνικές διατάξεις της Δανίας φαίνεται να είναι βάσιμες και δεν φαίνεται να έχουν σημαντικό αντίκτυπο στις συνθήκες στη Σουηδία. Βάσει των όσων υπέδειξε η Δανία στην κοινοποίησή της, η Σουηδία δεν βλέπει τον λόγο να μη δεχθεί παράταση των υφιστάμενων εθνικών διατάξεων. Η παράταση θα είχε επίσης το πλεονέκτημα ότι δίνει στην ΕΕ χρόνο για επανεξέταση των ορίων των νιτρωδών και καθιστά δυνατή την ενσωμάτωση των εν εξελίξει εργασιών της EFSA για τα νιτρώδη ως πρόσθετα τροφίμων.

         4.   ΕΠΑΝΑΞΙΟΛΟΓΗΣΗ ΤΩΝ ΝΙΤΡΩΔΩΝ

               (18)

               Με τον κανονισμό (ΕΕ) αριθ. 257/2010 της Επιτροπής (9) ζητείται από την Ευρωπαϊκή Αρχή για την Ασφάλεια των Τροφίμων να επαναξιολογήσει το νιτρώδες κάλιο (Ε 249) και το νιτρώδες νάτριο (Ε 250) έως το τέλος του 2015. Για την επαναξιολόγηση αυτή, η EFSA θα εξετάσει τις προηγούμενες γνώμες της επιστημονικής επιτροπής τροφίμων (SCF) και της EFSA, εφόσον υπάρχουν, τον αρχικό φάκελο, τα δεδομένα που υποβλήθηκαν από τον ενδιαφερόμενο υπεύθυνο επιχείρησης τροφίμων και/ή άλλο ενδιαφερόμενο μέρος και τα στοιχεία που διαθέτουν η Επιτροπή και τα κράτη μέλη και θα προσδιορίσει τη σχετική βιβλιογραφία που έχει δημοσιευτεί μετά την τελευταία αξιολόγηση για κάθε πρόσθετο τροφίμων.

               (19)

               Τα στοιχεία που έδωσε η Δανία προς υποστήριξη της κοινοποίησής της για την κατανάλωση προϊόντων με βάση το κρέας, για την έκθεση σε νιτρώδη, τον επιπολασμό της αλλαντίασης και τον σχηματισμό νιτροζαμινών στα επεξεργασμένα προϊόντα με βάση το κρέας υποβλήθηκαν στην EFSA με το αίτημα να τα λάβει υπόψη κατά την εν εξελίξει επαναξιολόγηση.

         5.   ΠΑΡΑΚΟΛΟΥΘΗΣΗ ΑΠΟ ΤΗΝ ΕΠΙΤΡΟΠΗ

               (20)

               Το 2014 η Επιτροπή ολοκλήρωσε μια μελέτη συλλογής στοιχείων για την παρακολούθηση της εφαρμογής από τα κράτη μέλη των κανόνων της ΕΕ σχετικά με τα νιτρώδη. Η μελέτη βασίστηκε στις απαντήσεις σε ερωτηματολόγιο που υποβλήθηκε σε όλα τα κράτη μέλη. Διαπιστώνεται ότι με μερικές εξαιρέσεις, η συνήθης ποσότητα νιτρωδών που προστίθεται σε μη αποστειρωμένα προϊόντα είναι μικρότερη από τη μέγιστη ποσότητα στην ΕΕ, αλλά μεγαλύτερη από τα δανικά επίπεδα. Η έκθεση καταλήγει στο συμπέρασμα ότι η δυνατότητα επανεξέτασης των ισχυόντων ανώτατων επιπέδων νιτρωδών θα πρέπει να διερευνηθεί περαιτέρω (10).

               (21)

               Συνεπώς, η Επιτροπή δρομολόγησε μια μελέτη ad hoc ως προς τη χρήση των νιτρωδών ανά κλάδο σε διάφορες κατηγορίες προϊόντων με βάση το κρέας. Η εν λόγω μελέτη θα περιλαμβάνει βιβλιογραφική έρευνα, διοργάνωση εργαστηρίου με εμπειρογνώμονες στην τεχνολογία τροφίμων με ειδίκευση στο κρέας και έρευνα εντός της βιομηχανίας κρέατος στην ΕΕ για τη σημερινή χρήση και τα επίπεδα χρήσης νιτρωδών σύμφωνα με διάφορους τύπους προϊόντων με βάση το κρέας. Τα συμπεράσματα της μελέτης αυτής θα είναι διαθέσιμα έως το τέλος του 2015.

         ΙΙ.   ΑΞΙΟΛΟΓΗΣΗ

   1.   ΠΑΡΑΔΕΚΤΟ

               (22)

               Σύμφωνα με το άρθρο 114 παράγραφοι 4 και 6 της ΣΛΕΕ, ένα κράτος μέλος μπορεί, μετά τη θέσπιση μέτρου εναρμόνισης, να διατηρήσει πιο αυστηρές εθνικές διατάξεις που δικαιολογούνται από τις επιτακτικές ανάγκες που προβλέπονται στο άρθρο 36 της ΣΛΕΕ ή διατάξεις σχετικές με την προστασία του περιβάλλοντος ή του χώρου εργασίας, υπό τον όρο ότι κοινοποιεί αυτές τις εθνικές διατάξεις στην Επιτροπή και η Επιτροπή εγκρίνει αυτά τα μέτρα.

               (23)

               Η δανική κοινοποίηση αφορά τις εθνικές διατάξεις που παρεκκλίνουν από αυτές του παραρτήματος II, μέρος Ε του κανονισμού (ΕΚ) αριθ. 1333/2008 σε σχέση με το νιτρώδες κάλιο (Ε 249) και το νιτρώδες νάτριο (Ε 250). Οι ισχύουσες διατάξεις της Δανίας υπήρχαν ήδη κατ' ουσία την εποχή που είχαν αρχικά τεθεί αυτά τα ανώτατα όρια στην οδηγία 2006/52/ΕΚ.

               (24)

               Το διάταγμα αριθ. 542 της Δανίας επιτρέπει την προσθήκη νιτρωδών στα προϊόντα με βάση το κρέας μόνον εφόσον δεν γίνεται υπέρβαση των καθορισμένων προστιθέμενων ποσοτήτων. Ανάλογα με τα υπό εξέταση προϊόντα, αυτές οι μέγιστες ποσότητες είναι 60, 100 ή 150 mg/kg, οι οποίες για ορισμένα προϊόντα είναι χαμηλότερες από εκείνες που καθορίζονται στον κανονισμό (ΕΚ) αριθ. 1333/2008. Επιπλέον, σε αντίθεση με τον κανονισμό (ΕΚ) αριθ. 1333/2008, οι διατάξεις της Δανίας δεν περιέχουν καμία εξαίρεση από την αρχή του καθορισμού μέγιστων προστιθέμενων ποσοτήτων για νιτρώδη και, συνεπώς, δεν επιτρέπουν τη διάθεση στην αγορά ορισμένων προϊόντων με βάση το κρέας που παρασκευάζονται με παραδοσιακό τρόπο από άλλα κράτη μέλη.

               (25)

               Επομένως, οι δανικές διατάξεις είναι πιο αυστηρές από τις διατάξεις του κανονισμού (ΕΚ) αριθ. 1333/2008 στο μέτρο που καθορίζουν χαμηλότερες μέγιστες προστιθέμενες ποσότητες από αυτές που ισχύουν για αρκετά είδη προϊόντων (σε πολλές περιπτώσεις 60 mg/kg) και στο μέτρο που δεν επιτρέπουν τη διάθεση στην αγορά ορισμένων παραδοσιακών προϊόντων με βάση το κρέας λόγω των μέγιστων ποσοτήτων καταλοίπων.

               (26)

               Σύμφωνα με το άρθρο 114 παράγραφος 4 της ΣΛΕΕ, η κοινοποίηση συνοδευόταν από περιγραφή των λόγων που δικαιολογούν μία ή περισσότερες από τις επιτακτικές ανάγκες που αναφέρονται στο άρθρο 36 της ΣΛΕΕ, στην προκειμένη περίπτωση την προστασίας της υγείας και της ζωής των ανθρώπων. Μια συνοδευτική έκθεση του δανικού υπουργείου Τροφίμων, Γεωργίας και Αλιείας παρέχει συμπληρωματικά στοιχεία σχετικά με την κατανάλωση και τις εισαγωγές προϊόντων με βάση το κρέας, την έκθεση στα νιτρώδη, τον επιπολασμό της αλλαντίασης και τον σχηματισμό νιτροζαμινών στα επεξεργασμένα προϊόντα με βάση το κρέας.

               (27)

               Με βάση τα ανωτέρω, η Επιτροπή θεωρεί ότι η αίτηση που υπέβαλε η Δανία με σκοπό να εγκριθεί η διατήρηση των εθνικών της διατάξεων για τη χρήση νιτρωδών στα προϊόντα με βάση το κρέας είναι αποδεκτή δυνάμει του άρθρου 114 παράγραφος 4 της ΣΛΕΕ.

         2.   ΕΚΤΙΜΗΣΗ ΠΛΕΟΝΕΚΤΗΜΑΤΩΝ

               (28)

               Σύμφωνα με το άρθρο 114 παράγραφοι 4 και 6 πρώτο εδάφιο της ΣΛΕΕ, η Επιτροπή οφείλει να εξακριβώσει αν πληρούνται όλοι οι όροι που παρέχουν τη δυνατότητα σε ένα κράτος μέλος να διατηρεί τις εθνικές διατάξεις του οι οποίες παρεκκλίνουν από ενωσιακό μέτρο εναρμόνισης το οποίο προβλέπεται στο άρθρο αυτό.

               (29)

               Ειδικότερα, η Επιτροπή πρέπει να εκτιμήσει αν οι εθνικές διατάξεις δικαιολογούνται από τις επιτακτικές ανάγκες που αναφέρονται στο άρθρο 36 της ΣΛΕΕ ή έχουν σχέση με την προστασία του περιβάλλοντος ή του περιβάλλοντος εργασίας και δεν υπερβαίνουν τα απαραίτητα για την επίτευξη του επιδιωκόμενου θεμιτού στόχου. Επιπλέον, όταν η Επιτροπή θεωρεί ότι οι εθνικές διατάξεις πληρούν τις παραπάνω προϋποθέσεις, οφείλει να εξακριβώσει, σύμφωνα με το άρθρο 114 παράγραφος 6 της ΣΛΕΕ, αν αποτελούν ή όχι μέσο αυθαίρετων διακρίσεων ή συγκεκαλυμμένο περιορισμό του εμπορίου μεταξύ των κρατών μελών και αν συνιστούν ή όχι εμπόδιο στη λειτουργία της εσωτερικής αγοράς.

               (30)

               Πρέπει να σημειωθεί ότι, βάσει του χρονικού πλαισίου που προβλέπεται από το άρθρο 114 παράγραφος 6 της ΣΛΕΕ, η Επιτροπή, όταν εξετάζει αν οι εθνικές διατάξεις που κοινοποιούνται σύμφωνα με το άρθρο 114 παράγραφος 4 της ΣΛΕΕ είναι δικαιολογημένες, πρέπει να βασίζεται στους λόγους που προβάλλει το κοινοποιούν κράτος μέλος. Αυτό σημαίνει ότι, σύμφωνα με τις διατάξεις της Συνθήκης, το κράτος μέλος που επιδιώκει να διατηρήσει τα εθνικά μέτρα είναι υπεύθυνο για τη δικαιολόγησή τους.

               (31)

               Ωστόσο, στις περιπτώσεις που η Επιτροπή έχει στη διάθεσή της πληροφορίες βάσει των οποίων το ενωσιακό μέτρο εναρμόνισης από το οποίο παρεκκλίνουν οι κοινοποιηθείσες εθνικές διατάξεις ενδέχεται να πρέπει να εξεταστεί, μπορεί να συνυπολογίσει τις πληροφορίες αυτές κατά την αξιολόγηση των εθνικών διατάξεων που κοινοποιήθηκαν.

         2.1.   Η θέση της Δανίας

               (32)

               Η Δανία υποστηρίζει ότι η νομοθεσία της εξασφαλίζει υψηλότερο επίπεδο προστασίας της υγείας και της ζωής των ανθρώπων καθώς καθορίζει χαμηλότερες μέγιστες προστιθέμενες ποσότητες για τα νιτρώδη από αυτές που προβλέπει ο κανονισμός (ΕΚ) αριθ. 1333/2008 και δεν επιτρέπει τη διάθεση στην αγορά παραδοσιακών προϊόντων με βάση το κρέας για τα οποία δεν μπορούν να καθοριστούν προστιθέμενες ποσότητες. Η Δανία θεωρεί ότι οι διατάξεις της συνάδουν πλήρως με τις συστάσεις που διατύπωσε η SCF το 1990 και το 1995 καθώς και με τη γνώμη της EFSA της 26ης Νοεμβρίου 2003.

               (33)

               Η Δανία θεωρεί επίσης ότι η ρύθμιση των χρησιμοποιούμενων ποσοτήτων νιτρωδών ανάλογα με τον αν προκύπτει πρόσληψη που υπερβαίνει την καθορισμένη αποδεκτή ημερήσια πρόσληψη, δεν παρέχει την αναγκαία προστασία της υγείας των ανθρώπων. Στην καθορισθείσα ΑΗΠ για τα νιτρώδη δεν συνυπολογίζεται ο σχηματισμός νιτροζαμινών οι οποίες συνδέονται με τη χρήση των νιτρωδών στα προϊόντα με βάση το κρέας. Σύμφωνα με τις επιστημονικές εκτιμήσεις, οι νιτροζαμίνες είναι γονιδιοτοξικές και για τον λόγο αυτό δεν είναι δυνατό να καθοριστεί όριο κάτω από το οποίο δεν είναι καρκινογόνες. Επίσης, η Δανία τονίζει ότι ο σχηματισμός νιτροζαμινών εξαρτάται από τις προστιθέμενες ποσότητες νιτρωδών και όχι από τις πολύ χαμηλότερες ποσότητες καταλοίπων, οι οποίες, λόγω του μετασχηματισμού της ουσίας στα τρόφιμα, εμφανίζονται κατά κανόνα στο προϊόν τη στιγμή της κατανάλωσης.

               (34)

               Συνεπώς, κατά τη γνώμη της, η συνολική επιστημονική αξιολόγηση αποδεικνύει ότι α) η χρήση θα πρέπει να μειωθεί όσο το δυνατόν περισσότερο με τη χρήση διαφοροποιημένων ποσοτήτων ανάλογα με τις τεχνολογικές ανάγκες που συνδέονται με τα διάφορα τρόφιμα β) η χρήση των νιτρωδών και νιτρικών θα πρέπει να ρυθμίζεται βάσει των ποσοτήτων που προστίθενται και όχι βάσει των ποσοτήτων καταλοίπων και γ) η αναγκαία διατήρηση επιτυγχάνεται με τη χρήση των συνιστώμενων ποσοτήτων από την EFSA. Στο πλαίσιο αυτό, η Δανία θεωρεί ότι οι εθνικές της διατάξεις ακολουθούν συστηματικά αυτές τις συστάσεις, πράγμα που δεν ισχύει για τον κανονισμό (ΕΚ) αριθ. 1333/2008 σε ό,τι αφορά τα νιτρώδη.

               (35)

               Η Δανία τονίζει, επίσης, ότι οι εθνικές της διατάξεις ισχύουν εδώ και πολλά χρόνια και δεν προκάλεσαν ποτέ προβλήματα όσον αφορά τη διατήρηση των σχετικών προϊόντων. Επιπλέον, στη Δανία εμφανίζονται σχετικά λίγα κρούσματα αλλαντίασης σε σύγκριση με άλλα κράτη μέλη της ΕΕ και, από το 1980, δεν διαπιστώθηκε κανένα κρούσμα οφειλόμενο στην κατανάλωση προϊόντων με βάση το κρέας. Η Δανία επισημαίνει ότι από το 2006 δεν έχουν αναφερθεί κρούσματα αλλαντίασης στη Δανία. Επομένως, οι δανικές διατάξεις σχετικά με τη χρήση νιτρωδών στα προϊόντα με βάση το κρέας εξακολουθούν να παρέχουν συνολική προστασία από τροφική δηλητηρίαση.

               (36)

               Όσον αφορά τα πρότυπα κατανάλωσης, η έκθεση του δανικού υπουργείου Τροφίμων, Γεωργίας και Αλιείας παρέχει συμπληρωματικά στοιχεία σχετικά με την κατανάλωση και τις εισαγωγές προϊόντων με βάση το κρέας καθώς και ανάλυση των νιτρωδών στα προϊόντα με βάση το κρέας στην αγορά της Δανίας. Σύμφωνα με τις δανικές αρχές, η εν λόγω έκθεση αποδεικνύει ότι η κατανάλωση προϊόντων με βάση το κρέας στα οποία ενδέχεται να έχουν προστεθεί νιτρώδη είναι σταθερή με την πάροδο του χρόνου.

               (37)

               Όσον αφορά την έκθεση στα νιτρώδη, η έκθεση του δανικού υπουργείου Τροφίμων, Γεωργίας και Αλιείας παρέχει εκτιμήσεις που βασίζονται σε 384 αναλύσεις νιτρωδών σε επεξεργασμένο κρέας και κρύα τεμάχια κρέατος και σε στοιχεία για την κατανάλωση από έρευνες σχετικά με τη διατροφή. Βάσει των εν λόγω εκτιμήσεων, ο μέσος όρος έκθεσης είναι κάτω από την αποδεκτή ημερήσια πρόσληψη για τα νιτρώδη. Τα παιδιά ηλικίας 4 έως 5 ετών εκτίθενται σε τριπλάσια έκθεση ανά κιλό σωματικού βάρους σε σύγκριση με τους ενήλικες.

               (38)

               Όσον αφορά τον σχηματισμό νιτροζαμινών σε επεξεργασμένα προϊόντα με βάση το κρέας, το δανικό υπουργείο Τροφίμων, Γεωργίας και Αλιείας προσκόμισε περιληπτική έκθεση για την παρουσία N-νιτροζαμινών στα επεξεργασμένα προϊόντα με βάση το κρέας, που συνέταξε το Εθνικό Ίδρυμα Τροφίμων της Δανίας DTU, στην οποία διαπιστώνεται ότι τα χαμηλά επίπεδα νιτροζαμινών επιτυγχάνονται με όσο το δυνατόν μικρότερη χρήση νιτρωδών και χρήση των νιτρωδών σε συνδυασμό με ερυθορβικό οξύ, ασκορβικό οξύ ή ασκορβικό νάτριο.

               (39)

               Επιπλέον, η Δανία υποστηρίζει ότι οι διατάξεις της σχετικά με τα νιτρώδη δεν αποτελούν εμπόδιο στο εμπόριο, αναφέροντας αριθμούς που δείχνουν ότι οι εισαγωγές προϊόντων με βάση το κρέας από άλλα κράτη μέλη πραγματοποιούνται με αυξανόμενους ρυθμούς από το 2010.

               (40)

               Συνοψίζοντας, η Δανία θεωρεί θεμιτή τη μείωση, μέσω της συνεχιζόμενης εφαρμογής της νομοθεσίας της, του κινδύνου για την ανθρώπινη υγεία λόγω της έκθεσης σε νιτροζαμίνες σε βαθμό μεγαλύτερο απ' όσο απαιτεί ο κανονισμός (ΕΚ) αριθ. 1333/2008. Σύμφωνα με τη Δανία, η παρακολούθηση, που ανέλαβε κατ' εφαρμογή της απόφασης 2010/561/ΕΕ, αποδεικνύει ότι τα σχετικά με την υγεία θέματα που είχαν ληφθεί προηγουμένως υπόψη εξακολουθούν να ισχύουν. Τέλος, η Δανία ισχυρίζεται ότι τα διαθέσιμα στοιχεία δείχνουν ότι οι δανικές διατάξεις δεν αποτελούν εμπόδιο στο εμπόριο των σχετικών προϊόντων.

         2.2.   Αξιολόγηση της Δανικής θέσης

   2.2.1.   Αιτιολόγηση βάσει των επιτακτικών αναγκών που αναφέρονται στο άρθρο 36 της ΣΛΕΕ

               (41)

               Η δανική νομοθεσία αποσκοπεί στην επίτευξη υψηλότερου επιπέδου προστασίας της υγείας και της ζωής των ανθρώπων όσον αφορά την έκθεση σε νιτρώδη και τον πιθανό σχηματισμό νιτροζαμινών στα προϊόντα με βάση το κρέας με τον καθορισμό χαμηλότερων ορίων για τις μέγιστες προστιθέμενες ποσότητες νιτρωδών για ορισμένα προϊόντα με βάση το κρέας, σε σύγκριση με τα ανώτατα όρια που προβλέπονται στον κανονισμό (ΕΚ) αριθ. 1333/2008 και την απαγόρευση της διάθεσης στην αγορά προϊόντων για τα οποία μπορούν να καθοριστούν μόνο ανώτατα όρια καταλοίπων.

               (42)

               Για να εκτιμηθεί αν η δανική νομοθεσία είναι πράγματι κατάλληλη και αναγκαία για την επίτευξη αυτού του στόχου πρέπει να ληφθούν υπόψη ορισμένοι παράγοντες. Ειδικότερα, δύο κίνδυνοι για την υγεία πρέπει να εξισορροπηθούν, ο ένας αφορά την παρουσία νιτροζαμινών στα προϊόντα με βάση το κρέας και ο άλλος τη μικροβιολογική ασφάλεια των προϊόντων με βάση το κρέας. Ο δεύτερος παράγοντας είναι παραπάνω από μια απλή τεχνολογική ανάγκη, αλλά αποτελεί από μόνος του πολύ σημαντικό λόγο ανησυχίας για την υγεία. Ενώ έχει αναγνωριστεί ότι τα επίπεδα των νιτρωδών στα προϊόντα με βάση το κρέας πρέπει να οριοθετηθούν, χαμηλότερα όρια νιτρωδών στο κρέας δεν οδηγούν αυτομάτως σε υψηλότερο επίπεδο προστασίας της ανθρώπινης υγείας. Το πλέον κατάλληλο επίπεδο νιτρωδών εξαρτάται από έναν αριθμό παραγόντων που αναγνωρίζονται στις σχετικές γνωμοδοτήσεις της SCF και της EFSA, π.χ. την προσθήκη αλατιού, την υγρασία, το pH, τον χρόνο ζωής του προϊόντος, την υγιεινή, τη ρύθμιση της θερμοκρασίας κ.λπ.

               (43)

               Λαμβανομένων υπόψη των ανωτέρω και των αιτιολογικών σκέψεων 10 και 11, η Επιτροπή θεωρεί ότι, καταρχήν, ο κανονισμός (ΕΚ) αριθ. 1333/2008 αποτελεί την κατάλληλη απάντηση στην πρόκληση του συμβιβασμού δύο αντικρουόμενων κινδύνων για την υγεία, δεδομένης της ποικιλίας προϊόντων με βάση το κρέας στην Ένωση.

               (44)

               Ωστόσο, η Επιτροπή οφείλει να αξιολογήσει τις συγκεκριμένες επιλογές που έγιναν από τον νομοθέτη της Δανίας και την εμπειρία που αποκτήθηκε από αυτές τις ρυθμίσεις, οι οποίες ισχύουν για μεγάλο χρονικό διάστημα. Μέσω των αριθμών που παρέσχε σχετικά με την εκδήλωση κρουσμάτων τροφικής δηλητηρίασης και, ειδικότερα, αλλαντίασης, η Δανία απέδειξε ότι μέχρι στιγμής έχει επιτύχει ικανοποιητικά αποτελέσματα με τη νομοθεσία της. Αυτά τα δεδομένα καταδεικνύουν ότι τα ανώτατα επίπεδα που καθορίζονται στη δανική νομοθεσία φαίνεται ότι υπήρξαν επαρκή για να εξασφαλίσουν μικροβιολογική ασφάλεια των προϊόντων με βάση το κρέας που παρασκευάζονται αυτή τη στιγμή στη Δανία και των μεθόδων παραγωγής που χρησιμοποιούνται αυτή τη στιγμή στη Δανία.

               (45)

               Η Επιτροπή σημειώνει ότι η δανική νομοθεσία είναι συμβατή με τις σχετικές επιστημονικές γνώμες των επιστημονικών οργάνων της Ένωσης. Βασίζεται στη ρύθμιση των μέγιστων προστιθέμενων τιμών και σέβεται την ποικιλία των προστιθέμενων ποσοτήτων νιτρωδών που αναφέρονται σε αυτές τις γνώμες, δηλαδή 50-150 mg/kg. Ταυτόχρονα, η Δανία θέσπισε ειδικότερες μέγιστες προστιθέμενες ποσότητες για συγκεκριμένες κατηγορίες προϊόντων με βάση το κρέας, σε σύγκριση με τον κανονισμό, λαμβανομένων υπόψη των τύπων προϊόντων με βάση το κρέας και των μεθόδων παρασκευής που επικρατούν στη Δανία.

               (46)

               Επιπλέον, πρέπει να ληφθεί υπόψη ότι, σύμφωνα με πληροφορίες που έδωσε η Δανία, το μεγαλύτερο μέρος των προϊόντων με βάση το κρέας που καταναλώνει ο δανικός πληθυσμός αποτελείται από προϊόντα με βάση το κρέας για τα οποία το όριο επί του παρόντος είναι τα 60 mg/kg και το οποίο θα έπρεπε να αντικατασταθεί από το όριο των 100 ή 150 mg/kg. Αν και οι δανοί παραγωγοί, όπως και οι παραγωγοί σε άλλα κράτη μέλη, δεν θα ήταν υποχρεωμένοι να αυξήσουν τις ποσότητες νιτρωδών που επί του παρόντος χρησιμοποιούν στα προϊόντα τους ώστε να φτάσουν τα ανώτατα επίπεδα που αναφέρονται στον κανονισμό (ΕΚ) αριθ. 1333/2008, δεν μπορεί να αποκλειστεί αύξηση της σημερινής έκθεσης του δανικού πληθυσμού στα νιτρώδη.

               (47)

               Βάσει των πληροφοριών που διαθέτει επί του παρόντος, η Επιτροπή θεωρεί ότι η αίτηση να διατηρηθούν τα κοινοποιηθέντα μέτρα μπορεί να γίνει προσωρινά δεκτή για λόγους προστασίας της δημόσιας υγείας στη Δανία.

         2.2.2.   Απουσία αυθαίρετων διακρίσεων ή συγκεκαλυμμένου περιορισμού του εμπορίου μεταξύ κρατών μελών ή εμποδίων στη λειτουργία της εσωτερικής αγοράς

   2.2.2.1.   Απουσία αυθαίρετων διακρίσεων

               (48)

               Το άρθρο 114 παράγραφος 6 της ΣΛΕΕ υποχρεώνει την Επιτροπή να εξακριβώνει αν τα προβλεπόμενα μέτρα αποτελούν ή όχι μέσο αυθαίρετων διακρίσεων. Κατά τη νομολογία του Ευρωπαϊκού Δικαστηρίου, για να μην υπάρχουν διακρίσεις, παρόμοιες καταστάσεις δεν πρέπει να αντιμετωπίζονται με διαφορετικό τρόπο και διαφορετικές καταστάσεις δεν πρέπει να αντιμετωπίζονται με τον ίδιο τρόπο.

               (49)

               Οι δανικοί εθνικοί κανονισμοί ισχύουν τόσο για εγχώρια προϊόντα όσο και για προϊόντα παρασκευασμένα σε άλλα κράτη μέλη. Εφόσον δεν υπάρχει αποδεικτικό στοιχείο περί του αντιθέτου, μπορεί να συναχθεί το συμπέρασμα ότι οι εθνικές διατάξεις δεν συνιστούν μέσο αυθαίρετων διακρίσεων.

         2.2.2.2.   Απουσία συγκεκαλυμμένου περιορισμού του εμπορίου

               (50)

               Τα εθνικά μέτρα που περιορίζουν τη χρήση προϊόντων σε μεγαλύτερο βαθμό απ' ό,τι ένας κανονισμός της Ένωσης συνιστούν, κανονικά, φραγμό στο εμπόριο, επειδή τα προϊόντα που διατίθενται νόμιμα στην αγορά και χρησιμοποιούνται στην υπόλοιπη Ένωση δεν αναμένεται, ως αποτέλεσμα της απαγόρευσης της χρήσης, να διατεθούν στην αγορά του σχετικού κράτους μέλους. Σκοπός των προϋποθέσεων που καθορίζει το άρθρο 114 παράγραφος 6 της ΣΛΕΕ είναι να μην εφαρμόζονται, για ακατάλληλους λόγους, περιορισμοί βάσει των κριτηρίων που προβλέπονται στις παραγράφους 4 και 5 του εν λόγω άρθρου και να μην συνιστούν αυτοί στην πράξη οικονομικά μέτρα που θα παρεμπόδιζαν τις εισαγωγές προϊόντων από άλλα κράτη μέλη, δηλαδή ένα μέσο έμμεσης προστασίας της εθνικής παραγωγής.

               (51)

               Δεδομένου ότι οι δανικές ρυθμίσεις επιβάλλουν αυστηρότερους κανόνες για την προσθήκη νιτρωδών σε ορισμένα προϊόντα με βάση το κρέας ακόμα και σε φορείς σε άλλα κράτη μέλη σε έναν ούτως ή άλλως εναρμονισμένο τομέα, είναι σε θέση να αποτελέσουν συγκεκαλυμμένο περιορισμό στο εμπόριο ή εμπόδιο στη λειτουργία της εσωτερικής αγοράς. Αναγνωρίζεται, ωστόσο, ότι το άρθρο 114 παράγραφος 6 της ΣΛΕΕ πρέπει να ερμηνεύεται με την έννοια ότι μόνο οι εθνικές διατάξεις που αποτελούν δυσανάλογο εμπόδιο στην εσωτερική αγορά δεν πρέπει να εγκρίνονται. Στο πλαίσιο αυτό, η Δανία υπέβαλε αριθμητικά στοιχεία που δείχνουν ότι οι εισαγωγές προϊόντων με βάση το κρέας από άλλα κράτη μέλη όχι μόνο πραγματοποιήθηκαν παρά τη νομοθεσία της, αλλά και αυξήθηκαν μετά το 2010.

               (52)

               Εφόσον δεν υπάρχουν στοιχεία που να αποδεικνύουν ότι οι εθνικές διατάξεις συνιστούν πράγματι μέτρο που αποβλέπει στην προστασία της εθνικής παραγωγής, μπορεί να συναχθεί το συμπέρασμα ότι δεν συνιστούν συγκεκαλυμμένο περιορισμό του εμπορίου μεταξύ των κρατών μελών.

         2.2.2.3.   Απουσία εμποδίων στη λειτουργία της εσωτερικής αγοράς

               (53)

               Ο όρος αυτός δεν δύναται να ερμηνευθεί κατά τρόπο που να αποτρέπει την έγκριση οποιουδήποτε εθνικού μέτρου πιθανού να επηρεάσει το καθεστώς της εσωτερικής αγοράς. Πράγματι, κάθε εθνικό μέτρο που παρεκκλίνει από ένα μέτρο εναρμόνισης το οποίο αποβλέπει στην εγκαθίδρυση και τη λειτουργία της εσωτερικής αγοράς συνιστά ουσιαστικά μέτρο ικανό να επηρεάσει την εσωτερική αγορά. Κατά συνέπεια, για να διαφυλαχθεί ο ωφέλιμος χαρακτήρας της διαδικασίας που ορίζεται στο άρθρο 114 της ΣΛΕΕ, η έννοια του εμποδίου στη λειτουργία της εσωτερικής αγοράς πρέπει, στο πλαίσιο του άρθρου 114 παράγραφος 6 της ΣΛΕΕ, να κατανοείται ως δυσανάλογη συνέπεια σε σχέση με τον επιδιωκόμενο στόχο.

               (54)

               Δεδομένων των οφελών για την υγεία που επικαλείται η δανική κυβέρνηση σχετικά με τη μείωση της έκθεσης σε νιτρώδη στα προϊόντα με βάση το κρέας και του γεγονότος ότι, βάσει των διαθέσιμων επί του παρόντος αριθμητικών στοιχείων, το εμπόριο δεν φαίνεται να επηρεάζεται καθόλου ή σε έναν πολύ περιορισμένο βαθμό, η Επιτροπή θεωρεί ότι οι κοινοποιηθείσες διατάξεις της Δανίας μπορούν να διατηρηθούν προσωρινά για λόγους προστασίας της υγείας και της ζωής των ανθρώπων, έχοντας υπόψη ότι δεν είναι δυσανάλογες και επομένως δεν αποτελούν εμπόδιο στη λειτουργία της εσωτερικής αγοράς σύμφωνα με το άρθρο 114 παράγραφος 6 της ΣΛΕΕ.

               (55)

               Βάσει της ανωτέρω ανάλυσης, η Επιτροπή θεωρεί ότι ικανοποιείται ο όρος που αφορά την απουσία εμποδίων για τη λειτουργία της εσωτερικής αγοράς.

         2.2.3.   Χρονικός περιορισμός

               (56)

               Τα προαναφερθέντα συμπεράσματα βασίζονται στις διαθέσιμες επί του παρόντος πληροφορίες και, ειδικότερα, στα στοιχεία που δείχνουν ότι η Δανία ήταν σε θέση να ελέγξει την αλλαντίαση παρ' όλα τα χαμηλότερα ανώτατα όρια προστιθέμενων νιτρωδών σε ορισμένα είδη προϊόντων με βάση το κρέας, ενώ ταυτόχρονα δεν εμπόδιζε το εμπόριο σε δυσανάλογο βαθμό.

               (57)

               Ένας άλλος σημαντικός παράγοντας είναι ο ρυθμός κατανάλωσης στη Δανία προϊόντων με βάση το κρέας, στα οποία η εφαρμογή του κανονισμού (ΕΚ) αριθ. 1333/2008 θα μπορούσε να οδηγήσει σε αύξηση της έκθεσης του δανικού πληθυσμού στα νιτρώδη και επομένως στις νιτροζαμίνες.

               (58)

               Η Δανία θα χρειαστεί να παρακολουθεί την κατάσταση και να συλλέγει στοιχεία σχετικά με το αν η εφαρμογή των ορίων που προβλέπει ο κανονισμός (ΕΚ) αριθ. 1333/2008 επιτυγχάνει το απαιτούμενο επίπεδο προστασίας και, σε αρνητική περίπτωση, αν θα οδηγούσε σε απαράδεκτο κίνδυνο για την ανθρώπινη υγεία. Τα στοιχεία που συλλέγονται θα πρέπει να επικεντρώνονται στον έλεγχο της αλλαντίασης. Επιπροσθέτως, η Δανία θα χρειαστεί να συνεχίσει να συλλέγει στοιχεία για τις εισαγωγές προϊόντων με βάση το κρέας από άλλα κράτη μέλη. H Δανία θα πρέπει να διαβιβάσει στην Επιτροπή τα συλλεχθέντα στοιχεία εντός δύο ετών από την ημερομηνία έκδοσης της παρούσας απόφασης. Επιπλέον, η Επιτροπή θα πρέπει να εξετάσει τα συμπεράσματα της επαναξιολόγησης των νιτρωδών από την EFSA σύμφωνα με τον κανονισμό (ΕΕ) αριθ. 257/2010 και με τη μελέτη ad hoc όσον αφορά τη χρήση νιτρωδών από τον κλάδο παραγωγής των διαφόρων κατηγοριών προϊόντων με βάση το κρέας.

               (59)

               Με βάση τα παραπάνω, η Επιτροπή θεωρεί ότι οι εθνικές διατάξεις, όπως διευκρινίζονται παραπάνω, μπορούν να εγκριθούν για περιορισμένο χρονικό διάστημα 3 ετών.

         III.   ΣΥΜΠΕΡΑΣΜΑ

               (60)

               Με βάση τα ανωτέρω και λαμβάνοντας υπόψη τα σχόλια που υποβλήθηκαν από τα κράτη μέλη σχετικά με την κοινοποίηση που κατέθεσαν οι δανικές αρχές, η Επιτροπή έχει τη γνώμη ότι η αίτηση που υποβλήθηκε από τη Δανία, και την οποία έλαβε η Επιτροπή στις 25 Νοεμβρίου 2014, για τη διατήρηση των εθνικών διατάξεων της Δανίας σχετικά με την προσθήκη νιτρωδών, οι οποίες είναι αυστηρότερες απ' αυτές του κανονισμού (ΕΚ) αριθ. 1333/2008, μπορεί να εγκριθεί για περίοδο τριών ετών από την ημερομηνία έκδοσης της παρούσας απόφασης. Η Δανία θα χρειαστεί να παρακολουθεί την κατάσταση και να συλλέγει στοιχεία σχετικά με το αν η εφαρμογή των ορίων που προβλέπει ο κανονισμός (ΕΚ) αριθ. 1333/2008 επιτυγχάνει το απαιτούμενο επίπεδο προστασίας και, σε αρνητική περίπτωση, αν θα οδηγούσε σε απαράδεκτο κίνδυνο για την ανθρώπινη υγεία,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνονται οι εθνικές διατάξεις για την προσθήκη νιτρωδών στα προϊόντα με βάση το κρέας που περιέχονται στο διάταγμα αριθ. 542 της 27ης Μαΐου 2013 για τα πρόσθετα τροφίμων κ.λπ. στα τρόφιμα [BEK nr 542 af 27.5.2013 (tilsætningbekendtgørelsen), Offentliggørelsedato: 31.5.2013, Fødevarerministeriet], τις οποίες κοινοποίησε το Βασίλειο της Δανίας στην Επιτροπή με επιστολή της 25ης Νοεμβρίου 2014, δυνάμει του άρθρου 114 παράγραφος 4 της ΣΛΕΕ.
   Άρθρο 2
   Η ισχύς της παρούσας απόφασης λήγει στις 22 Μαΐου 2018.
   Άρθρο 3
   Η παρούσα απόφαση απευθύνεται στο Βασίλειο της Δανίας.

      Βρυξέλλες, 22 Μαΐου 2015.

            Για την Επιτροπή

         Vytenis ANDRIUKAITIS

            Μέλος της Επιτροπής

      (1)  Απόφαση 2010/561/ΕΕ της Επιτροπής, της 25ης Μαΐου 2010, σχετικά με εθνικές διατάξεις που κοινοποίησε η Δανία για την προσθήκη νιτρωδών σε ορισμένα προϊόντα κρέατος (ΕΕ L 247 της 21.9.2010, σ. 55).

      (2)  Οδηγία 2006/52/ΕΚ του Ευρωπαϊκού Κοινοβουλίου και του Συμβουλίου, της 5ης Ιουλίου 2006, σχετικά με την τροποποίηση της οδηγίας 95/2/ΕΚ για τα πρόσθετα τροφίμων πλην των χρωστικών και των γλυκαντικών και της οδηγίας 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα (ΕΕ L 204 της 26.7.2006, σ. 10).

      (3)  Κανονισμός (ΕΕ) αριθ. 1129/2011 της Επιτροπής, της 11ης Νοεμβρίου 2011, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου με την κατάρτιση ενωσιακού καταλόγου για τα πρόσθετα τροφίμων (ΕΕ L 295 της 12.11.2011, σ. 1).

      (4)  Κανονισμός (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (ΕΕ L 354 της 31.12.2008, σ. 16).

      (5)  Γνώμη σχετικά με τα νιτρικά και τα νιτρώδη, της 19ης Οκτωβρίου 1990, Ευρωπαϊκή Επιτροπή — Εκθέσεις της επιστημονικής επιτροπής τροφίμων (εικοστή έκτη σειρά), σελίδα 21.

      (6)  Γνώμη σχετικά με τα νιτρικά και τα νιτρώδη, της 22ας Σεπτεμβρίου 1995, Ευρωπαϊκή Επιτροπή — Εκθέσεις της επιστημονικής επιτροπής τροφίμων (τριακοστή όγδοη σειρά), σελίδα 1.

      (7)  Γνώμη της επιστημονικής ομάδας για τις βιολογικές πηγές κινδύνου μετά από αίτηση της Επιτροπής σχετικά με την επίδραση των νιτρωδών/νιτρικών στη μικροβιολογική ασφάλεια των προϊόντων κρέατος, The EFSA Journal (2003) 14, σ. 1.

      (8)  ΕΕ C 93 της 20.3.2015, σ. 18.

      (9)  Κανονισμός (ΕΕ) αριθ. 257/2010 της Επιτροπής, της 25ης Μαρτίου 2010, σχετικά με την κατάρτιση προγράμματος για την επαναξιολόγηση εγκεκριμένων προσθέτων τροφίμων σύμφωνα με τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου που αφορά τα πρόσθετα τροφίμων (ΕΕ L 80 της 26.3.2010, σ. 19).

      (10)  https://webgate.ec.europa.eu/sanco_foods/main/index.cfm?event=document.edit&identifier=5924&documentTypeIdentifier=57


title: 2006/454/ΕΚ: Απόφαση του Συμβουλίου, της  29ης Απριλίου 2004 , για την υπογραφή και την προσωρινή εφαρμογή του πρωτοκόλλου της συμφωνίας εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας αφετέρου, ώστε να ληφθεί υπόψη η προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση

text:
               6.7.2006

               EL

               Επίσημη Εφημερίδα της Ευρωπαϊκής Ένωσης

               L 185/9

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 29ης Απριλίου 2004
   για την υπογραφή και την προσωρινή εφαρμογή του πρωτοκόλλου της συμφωνίας εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας αφετέρου, ώστε να ληφθεί υπόψη η προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση
   (2006/454/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   την συνθήκη για την ίδρυση της Ευρωπαϊκής Κοινότητας, και ιδίως το άρθρο 44 παράγραφος 2, την τελευταία πρόταση του άρθρου 47 παράγραφος 2, το άρθρο 55, το άρθρο 57 παράγραφος 2, το άρθρο 71, το άρθρο 80 παράγραφος 2, τα άρθρα 93, 94, 133 και 181α, σε συνδυασμό με το άρθρο 300 παράγραφος 2 πρώτη υποπαράγραφος πρώτη πρόταση,
   την πράξη προσχώρησης της 16ης Απριλίου 2003, και ιδίως το άρθρο 2 παράγραφος 3,
   την πράξη που προσαρτήθηκε στη συνθήκη προσχώρησης, και ιδίως το άρθρο 6 παράγραφος 2,
   την πρόταση της Επιτροπής,
   Εκτιμώντας τα ακόλουθα:

               (1)

               Στις 8 Δεκεμβρίου 2003, το Συμβούλιο εξουσιοδότησε την Επιτροπή, εξ ονόματος της Κοινότητας και των κρατών μελών της, να διαπραγματευτεί με τη Γεωργία ένα πρωτόκολλο της συμφωνίας εταιρικής σχέσης και συνεργασίας ώστε να ληφθεί υπόψη η προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση, και να προβλεφθούν ορισμένες τεχνικές προσαρμογές που σχετίζονται με τις θεσμικές και νομικές εξελίξεις στην Ευρωπαϊκή Ένωση.

               (2)

               Με την επιφύλαξη ενδεχόμενης σύναψής του σε μεταγενέστερη ημερομηνία, το πρωτόκολλο έτυχε διαπραγμάτευσης ανάμεσα στα μέρη και θα πρέπει τώρα να υπογραφεί εξ ονόματος της Ευρωπαϊκής Κοινότητας και των κρατών μελών της.

               (3)

               Το πρωτόκολλο θα πρέπει να εφαρμοστεί σε προσωρινή βάση από την ημερομηνία προσχώρησης, εν αναμονή της ολοκλήρωσης των σχετικών διαδικασιών για την επίσημη σύναψή του,

         ΑΠΟΦΑΣΙΖΕΙ:
   Άρθρο 1
   Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει, εξ ονόματος της Ευρωπαϊκής Επιτροπής και των κρατών μελών της, το πρωτόκολλο της συμφωνίας εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου, ώστε να ληφθεί υπόψη η προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση, με την επιφύλαξη ενδεχόμενης σύναψής του σε μεταγενέστερο στάδιο.
   Το κείμενο του πρωτοκόλλου επισυνάπτεται στην παρούσα απόφαση (1).
   Άρθρο 2
   Εν αναμονή της έναρξης ισχύος του, το πρωτόκολλο εφαρμόζεται σε προσωρινή βάση από την ημερομηνία προσχώρησης.

      Λουξεμβούργο, 29 Απριλίου 2004.

            Για το Συμβούλιο

            Ο Πρόεδρος

         M. McDOWELL

      (1)  Βλέπε σελίδα 10 της παρούσας Επίσημης Εφημερίδας.
    ---documentbreak---

               6.7.2006

               EL

               Επίσημη Εφημερίδα της Ευρωπαϊκής Ένωσης

               L 185/10

         ΠΡΩΤΌΚΟΛΛΟ
   της συμφωνίας εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους αφενός, και της Δημοκρατίας της Γεωργίας αφετέρου, ώστε να ληφθεί υπόψη η προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση
   ΤΟ ΒΑΣΙΛΕΙΟ ΤΟΥ ΒΕΛΓΙΟΥ,
   Η ΤΣΕΧΙΚΗ ΔΗΜΟΚΡΑΤΙΑ,
   TO ΒΑΣΙΛΕΙΟ ΤΗΣ ΔΑΝΙΑΣ,
   Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,
   Η ΔΗΜΟΚΡΑΤΙΑΣ ΤΗΣ ΕΣΘΟΝΙΑΣ,
   Η ΕΛΛΗΝΙΚΗ ΔΗΜΟΚΡΑΤΙΑ,
   ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,
   Η ΓΑΛΛΙΚΗ ΔΗΜΟΚΡΑΤΙΑ,
   Η ΙΡΛΑΝΔΙΑ,
   Η ΙΤΑΛΙΚΗ ΔΗΜΟΚΡΑΤΙΑ,
   Η ΚΥΠΡΙΑΚΗ ΔΗΜΟΚΡΑΤΙΑ,
   Η ΔΗΜΟΚΡΑΤΙΑ ΤΗΣ ΛΕΤΤΟΝΙΑΣ,
   Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,
   ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,
   Η ΔΗΜΟΚΡΑΤΙΑ ΤΗΣ ΟΥΓΓΑΡΙΑΣ,
   Η ΔΗΜΟΚΡΑΤΙΑ ΤΗΣ ΜΑΛΤΑΣ,
   ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,
   Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,
   Η ΔΗΜΟΚΡΑΤΙΑΣ ΤΗΣ ΠΟΛΩΝΙΑΣ,
   Η ΠΟΡΤΟΓΑΛΙΚΗ ΔΗΜΟΚΡΑΤΙΑ,
   Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,
   Η ΣΛΟΒΑΚΙΚΗ ΔΗΜΟΚΡΑΤΙΑ,
   Η ΔΗΜΟΚΡΑΤΙΑΣ ΤΗΣ ΦΙΝΛΑΝΔΙΑΣ,
   ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,
   ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΤΗΣ ΒΟΡΕΙΟΥ ΙΡΛΑΝΔΙΑΣ,
   εφεξής τα «κράτη μέλη» που εκπροσωπούνται από το Συμβούλιο της Ευρωπαϊκής Ένωσης, και
   Η ΕΥΡΩΠΑΪΚΗ ΚΟΙΝΟΤΗΤΑ ΚΑΙ Η ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ,
   εφεξής οι «Κοινότητες» που εκπροσωπούνται από το Συμβούλιο της Ευρωπαϊκής Ένωσης, και την Ευρωπαϊκή Επιτροπή,
   αφενός, και
   Η ΓΕΩΡΓΙΑ
   αφετέρου,
   ΕΧΟΝΤΑΣ ΥΠΟΨΗ την προσχώρηση της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας στην Ευρωπαϊκή Ένωση την 1η Μαΐου 2004,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   Άρθρο 1
   Η Τσεχική Δημοκρατία, η Εσθονία, η Κύπρος, η Λεττονία, η Λιθουανία, η Ουγγαρία, η Μάλτα, η Πολωνία, η Σλοβενία και η Σλοβακία είναι μέρη της συμφωνίας εταιρικής σχέσης και συνεργασίας, για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους αφενός, και της Γεωργίας αφετέρου, που υπεγράφη στο Λουξεμβούργο στις 22 Απριλίου 1996 (εφεξής η «συμφωνία») και υιοθετούν και λαμβάνουν υπόψη αντίστοιχα, κατά τον ίδιο τρόπο με τα άλλα κράτη μέλη, τα κείμενα της συμφωνίας, καθώς και τα έγγραφα που επισυνάπτονται σε αυτήν.
   Άρθρο 2
   Για να ληφθούν υπόψη οι πρόσφατες θεσμικές εξελίξεις στην Ευρωπαϊκή Ένωση, τα μέρη συμφωνούν ότι μετά τη λήξη της συνθήκης για την ίδρυση της Ευρωπαϊκής Κοινότητας Άνθρακα και Χάλυβα, οι ισχύουσες διατάξεις της συμφωνίας που αναφέρονται στην Ευρωπαϊκή Κοινότητα Άνθρακα και Χάλυβα θεωρείται ότι αναφέρονται στην Ευρωπαϊκή Κοινότητα που έχει αναλάβει όλα τα δικαιώματα και υποχρεώσεις της Ευρωπαϊκής Κοινότητας Άνθρακα και Χάλυβα.
   Άρθρο 3
   Το παρόν πρωτόκολλο αποτελεί αναπόσπαστο μέρος της συμφωνίας.
   Άρθρο 4
   1.   Το παρόν πρωτόκολλο εγκρίνεται από τις Κοινότητες, από το Συμβούλιο της Ευρωπαϊκής Ένωσης εξ ονόματος των κρατών μελών, και από τη Γεωργία σύμφωνα με τις οικείες διαδικασίες.
   2.   Τα μέρη κοινοποιούν αμοιβαία την ολοκλήρωση των αντίστοιχων διαδικασιών που αναφέρονται στην προηγούμενη παράγραφο. Τα έγγραφα έγκρισης κατατίθενται στη Γενική Γραμματεία του Συμβουλίου της Ευρωπαϊκής Ένωσης.
   Άρθρο 5
   1.   Το παρόν πρωτόκολλο τίθεται σε ισχύ την ίδια ημέρα με τη συμφωνία προσχώρησης του 2003, εφόσον όλα τα έγγραφα έγκρισης του παρόντος πρωτοκόλλου έχουν κατατεθεί πριν από αυτή την ημερομηνία.
   2.   Εάν όλα τα έγγραφα έγκρισης του παρόντος πρωτοκόλλου δεν έχουν κατατεθεί πριν από την εν λόγω ημερομηνία, το παρόν πρωτόκολλο αρχίζει να ισχύει την πρώτη ημέρα του πρώτου μήνα μετά την ημερομηνία κατάθεσης του τελευταίου εγγράφου έγκρισης.
   3.   Εάν όλα τα έγγραφα έγκρισης του παρόντος πρωτοκόλλου δεν έχουν κατατεθεί πριν από την 1η Μαΐου 2004, το παρόν πρωτόκολλο εφαρμόζεται προσωρινά με ισχύ από την 1η Μαΐου 2004.
   Άρθρο 6
   Τα κείμενα της συμφωνίας, η τελική πράξη και όλα τα έγγραφα που προσαρτώνται σε αυτήν καταρτίζονται στην τσεχική, εσθονική, ουγγρική, λεττονική, λιθουανική, μαλτέζικη, πολωνική, σλοβενική και σλοβακική γλώσσα.
   Τα εν λόγω κείμενα προσαρτώνται στο παρόν πρωτόκολλο (1) και είναι εξίσου αυθεντικά με τα κείμενα των άλλων γλωσσών στις οποίες καταρτίζονται η συμφωνία, η τελική πράξη και τα έγγραφα που προσαρτώνται σε αυτήν.
   Άρθρο 7
   Το παρόν πρωτόκολλο συντάσσεται σε δύο αντίτυπα στην αγγλική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, σλοβενική, σλοβακική, σουηδική, τσεχική, φινλανδική και γεωργιανή γλώσσα. Όλα τα κείμενα είναι εξίσου αυθεντικά.

      Hecho en Bruselas, el treinta de abril del dos mil cuatro.
      V Bruselu dne třicátého dubna dva tisíce čtyři.
      Udfærdiget i Bruxelles den tredivte april to tusind og fire.
      Geschehen zu Brüssel am dreißigsten April zweitausendundvier.
      Kahe tuhande neljanda aasta kolmekümnendal aprillil Brüsselis.
      'Εγινε στις Βρυξέλλες, στις τριάντα Απριλίου δύο χιλιάδες τέσσερα.
      Done at Brussels on the thirtieth day of April in the year two thousand and four.
      Fait à Bruxelles, le trente avril deux mille quatre.
      Fatto a Bruxelles, addì trenta aprile duemilaquattro.
      Briselē, divi tūkstoši ceturtā gada trīsdesmitajā aprīlī.
      Priimta du tūkstančiai ketvirtų metų balandžio trisdešimtą dieną Briuselyje.
      Kelt Brüsszelben, a kétezer-negyedik év április havának tizenharmadik napján.
      Magħmul fi Brussel fit-tletin jum ta' April tas-sena elfejn u erbgħa.
      Gedaan te Brussel, de dertigste april tweeduizend vier.
      Sporządzono w Brukseli, dnia trzynastego kwietnia roku dwa tysiące czwartego.
      Feito em Bruxelas, em trinta de Abril de dois mil e quatro.
      V Bruseli dňa tridsiateho apríla dvetisícštyri.
      V Bruslju, dne tridesetega aprila leta dva tisoč štiri.
      Tehty Brysselissä kolmantenakymmenentenä päivänä huhtikuuta vuonna kaksituhattaneljä.
      Som skedde i Bryssel den trettionde april tjugohundrafyra.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu Państw Członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar
         wevr saxelmwifoTa saxeliT

         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Za Európske spoločenstvá
         Za Evropske skupnosti
         Euroopan yhteisöjen puolesta
         På Europeiska gemenskapernas vägnar
         evrogaerTianebaTa saxeliT

         Por Georgia
         Za Gruzii
         For Georgien
         Für Georgien
         Gruusia nimel
         Για τη Γεωργία
         For Georgia
         Pour la Géorgie
         Per la Georgia
         Gruzijas vārdā
         Gruzijos vardu
         Grúzia részéről
         Għall-Ġorġja
         Voor Georgië
         W imieniu Gruzji
         Pela Geórgia
         Za Gruzínsko
         Za Gruzijo
         Georgian puolesta
         På Georgiens vägnar

      (1)  Τα κείμενα της συμφωνίας στην τσεχική, την εσθονική, τη λεττονική, τη λιθουανική, την ουγγρική, τη μαλτέζικη, την πολωνική, τη σλοβακική και τη σλοβενική γλώσσα θα δημοσιευθούν σε ειδική έκδοση της Επίσημης Εφημερίδας σε μεταγενέστερη ημερομηνία.